Inaandam an mga Nasyon Para sa ‘Katukduan ni Jehova’ | Pag-aadalan\n‘An prokonsul nagtubod na nagngangalas sa katukduan ni [Jehova].’—GUI. 13:12.\nPaano nakinabang an mga disipulo ni Jesus sa Pax Romana, o Romanong Katuninungan?\nPaano inaprobetsaran kan mga Kristiyano kan inot na siglo an medyo kumbenyenteng pagbiyahe asin an lakop na paggamit kan lengguwaheng Griego?\nPaano nakatabang sa gibuhon kan mga disipulo ni Cristo an ley nin Roma asin an pagkawararak kan mga Judio sa dakul na nasyon?\n1-3. Taano ta garo baga masakit para sa mga disipulo ni Jesus na ikahulit an maugmang bareta sa ‘gabos na nasyon’?\nDAKULANG gibuhon an itinao ni Jesu-Cristo sa mga parasunod niya. Ipinagbuot niya sa sainda: “Paduman kamo asin gumibo kamo nin mga disipulo sa mga tawo kan gabos na nasyon.” Sa pagsunod ninda sa sugong iyan, maabot an panahon na an ‘ebanghelyo nin Kahadian maihuhulit sa bilog na kinaban sa pagpatotoo sa gabos na nasyon.’—Mat. 24:14; 28:19, NW.\n2 Namumutan kan mga disipulo si Jesus asin an maugmang bareta. Pero, posibleng iniisip ninda kun paano ninda magigibo an sugo sa sainda. Inot, kadikit sana sinda. Si Jesus na sinasabi nindang Aki nin Diyos, ginadan. Dugang pa, an hiling sa mga disipulo niya “mga ordinaryong tawo sana . . . asin mayo nin inadalan.” (Gibo 4:13, BPV) * Pero may kaipuhan sindang ipaabot na mensahe na kontra sa mga katukduan kan maimpluwensiyang mga lider nin relihiyon, na natukduan nin mga tradisyon na kaidto pang suanoy na mga panahon. Hababa an paghiling sa mga disipulo sa sadiri nindang lugar. Asin ano man an laban kan Israel kun ikukumparar sa makusog na Imperyo nin Roma?\n3 Saro pa, pinatanidan ni Jesus an saiyang mga disipulo na ikakaungis asin pepersegiron sinda saka gagadanon an iba sa sainda. (Luc. 21:16, 17) Tatrayduron sinda kan mga katuod saka kapamilya ninda, maluwas an palsong mga propeta, asin magrabe an katampalasanan. (Mat. 24:10-12) Dawa pa kun marahay an magin pag-ako sa mensahe ninda sa gabos na lugar, paano ninda posibleng ikahulit iyan ‘sagkod sa kapuro-puruhi kan daga’? (Gui. 1:8) Garo baga masakit nanggad na magibo iyan!\n4. Ano an resulta kan paghuhulit kan mga disipulo kan inot na siglo?\n4 Ano man an ikinakahadit kan mga disipulo, nagin sibot sinda sa paghuhulit kan maugmang bareta bako sana sa Jerusalem asin Samaria kundi sa bilog na kinaban na aram kaidto. Sa laog sana nin 30 taon, dawa ngani nasakitan an mga disipulo, an maugmang bareta ‘ikinahulit sa gabos na linalang na nasa irarom nin langit’ asin iyan ‘nagbubunga asin nagtatalubo sa bilog na kinaban.’ (Col. 1:6, 23) Halimbawa, huli sa mga sinabi asin ginibo ni apostol Pablo sa isla nin Ciprus, an Romanong prokonsul na si Sergio Paulo ‘nagtubod na nagngangalas sa katukduan ni [Jehova].’—Basahon an Guibo 13:6-12.\n5. (a) Ano an siniyerto ni Jesus sa saiyang mga disipulo? (b) Kun dapit sa mga sitwasyon kan inot na siglo, ano an kongklusyon nin nagkapira?\n5 Aram kan mga disipulo ni Jesus na dai ninda magigibo an paghuhulit sa sadiri sana nindang kusog. Sinabi ni Jesus na siya makakaibanan ninda asin tatabangan sinda kan banal na espiritu. (Mat. 28:20) Sa nagkapirang paagi, puwedeng nagin paborable sa paghuhulit kan Kahadian an mga sitwasyon sa kinaban kan panahon na idto. An librong Evangelism in the Early Church nagsabi: “An inot na siglo AD na gayod an peryodo sa kasaysayan kan kinaban na nagin pinakapaborable para sa bago pa sanang establisaron na Iglesiya . . . Kan ikaduwang siglo, an mga Kristiyano . . . nagtutubod na iyan may paggiya nin Diyos, na siya an nag-andam sa kinaban para sa pag-abot kan Kristiyanismo.”\n6. Ano an pag-uulayan ta (a) sa artikulong ini? (b) sa sunod na artikulo?\n6 Mayong sinasabi an Bibliya kun sagkod sain an ginibong pagmaniobra nin Diyos sa mga pangyayari kan inot na siglo tanganing magin posible an mahiwas na paghuhulit. Pero ini an sigurado: Gusto ni Jehova na ikahulit an maugmang bareta, pero habo iyan ni Satanas. Pag-uulayan ta sa artikulong ini an nagkapirang bagay na nakatabang kaya nagin mas madali an paghuhulit kan inot na siglo kun ikukumparar sa ibang panahon sa kasaysayan. Sa sunod na artikulo, sisiyasaton ta an mga pangyayari sa presenteng panahon na nakakatabang sa sato na ikabalangibog an maugmang bareta sagkod sa kapuro-puruhi kan daga.\nKUN PAANO POSIBLENG NAKATABANG AN PAX ROMANA\n7. Ano an Pax Romana, asin taano ta nagin pambihirang panahon iyan?\n7 Sa nagkapirang paagi, may mga pakinabang na itinao an Imperyo nin Roma kan inot na siglo sa mga Kristiyano. Halimbawa kaiyan an Pax Romana, o Romanong Katuninungan. Sa panahon na iyan, inimplementar kan mahiwason na Imperyo nin Roma sa mga sakop kaiyan an pagpapundo sa ano man na rebelyon. Totoo, kun minsan may mga ‘ralaban asin mga bareta nin pagralaban,’ arog kan ihinula ni Jesus. (Mat. 24:6) Linaglag kan hukbo nin Roma an Jerusalem kan 70 C.E., asin nagkaigwa nin saradit na ralaban sa mga sagkudan kan imperyo. Pero, sa laog nin mga 200 na taon puon kan panahon ni Jesus, haros mayo nin kariribukan sa mga lugar na ini sa Mediteraneo. An sarong reperensiya nagsasabi: “Nungka sa kasaysayan nin tawo na nagkaigwa nin arog kaini kalawig na katrangkiluhan, asin nungka nang nautro an arog kaidtong katuninungan na napagdanay sa tahaw nin dakul na tawo.”\n8. Paano nakinabang an mga Kristiyano kan inot na siglo sa matuninong na kamugtakan kan panahon na idto?\n8 Sa pagpahayag kan saiyang opinyon, an teologong si Origen kan ikatulong siglo nagsurat: “Naulang kuta an paglakop sa bilog na kinaban kan katukduan ni Jesus kun dakul an kahadian kaidto . . . huling mapipiritan an mga lalaki sa gabos na lugar na magsuldados asin makipaglaban tanganing idepensa an sadiri nindang nasyon. . . . May koneksiyon diyan, paano magigin mapanggana an gibuhon na ini nin pagtutukdo, na naghuhulit kan katuninungan saka dai ngani nagtutugot nin pagbalos sa saindang mga kaiwal, kun dai nagbago an sitwasyon sa bilog na kinaban asin kun dai nagin matuninong an kamugtakan sa pag-abot ni Jesus?” Pinepersegir an mga parabalangibog kan Kahadian sa Imperyo nin Roma, pero mapagpatuninong sinda asin minalataw na nakinabang sinda sa matuninong na kamugtakan kan panahon na idto.—Basahon an Roma 12:18-21.\nKUN PAANO NAKATABANG AN MEDYO KUMBENYENTENG PAGBIYAHE\n9, 10. Taano ta medyo kumbenyente an pagbiyahe kan mga disipulo sa mga lugar na sakop kan Imperyo nin Roma?\n9 Inaprobetsaran kan mga Kristiyano an dakul na tinampong ginibo kan mga Romano. May makusog asin mahusay na hukbo an Roma tanganing maidepensa asin mapagdanay na kontrolado an mga sakop ninda. Tanganing mas madaling makabiyahe an mga suldados, kaipuhan an marahay na mga tinampo, asin eksperto an mga Romano sa paggibo kaiyan. Naggibo an Romanong mga inhenyero nin labing 80,000 kilometros na mga tinampo na nagkokonektar sa haros gabos na probinsiya. Nag-agi an mga tinampo sa mga kadlagan, disyerto, asin kabukidan.\n10 Apuwera sa dakul na tinampo ninda, ginamit man kan mga Romano an mga 27,000 kilometros na naaagihan na mga salog asin kanal. Naglayag an mga barko nin Roma sa mga 900 na ruta sa dagat na nagkokonektar sa ginatos na piyer. Kaya an mga Kristiyano makakapagbiyahe sa bilog na Imperyo nin Roma. May mga problema, pero puwedeng magbiyahe si apostol Pablo asin an iba pa sa bilog na nasasakupan kan Roma na mayong pasaporte asin visa. Mayong mainspeksiyon na immigration asin customs. Natatakot an mga bandido sa padusa nin Roma, kaya medyo ligtas an magbiyahe sa mga tinampo. Ligtas man an pagbiyahe sa dagat ta sinisigurado kan mga hukbong-dagat kan Roma na mayong mga pirata sa mga inaagihan kan barko. Dawa ngani nagkapirang beses na nakaeksperyensiya si Pablo nin paglubog nin barko asin may mga peligro sa dagat, mayo nin espesipikong mababasa sa Kasuratan na may mga pirata na nambiktima sa sainda.—2 Cor. 11:25, 26.\nKUN PAANO NAKATABANG AN LENGGUWAHE\nHuli sa codex, nagin mas pasil an paghanap nin teksto (Hilingon an parapo 12)\n11. Taano ta ginamit nin mga disipulo an lengguwaheng Griego?\n11 An komun na lengguwaheng Griego, o Koine, nakatabang na magkaigwa nin marahay na komunikasyon asin pagkasararo an Kristiyanong mga kongregasyon. Huli sa pananakop ni Alejandrong Dakula, an Griego lakop na ginagamit asin nasasabutan kaidto. Kaya puwedeng makaulay kan mga lingkod nin Diyos an gabos na klase nin tawo, asin nakatabang ini tanganing ikalakop an maugmang bareta. Apuwera diyan, trinadusir kan mga Judiong nakaistar sa Ehipto an Hebreong Kasuratan sa lengguwaheng Griego. Pamilyar an mga tawo sa bersiyon na ini nin Septuagint, asin pirmi ining kinokotar kan inot na mga parasunod ni Cristo. Griego man an nahiling kan mga Kristiyano na magayon gamiton sa saindang pagsurat. Mahiwas an bokabularyo asin dakul an termino kaini na magagamit sa pagpapaliwanag nin espirituwal na mga bagay.\n12. (a) Ano an codex, asin ano an bentaha kaini sa balumbon? (b) Kasuarin lakop na ginamit kan mga Kristiyano an codex?\n12 Paano magagamit kan mga Kristiyano an Kasuratan sa saindang ministeryo? Masakit gamiton an mga balumbon ta kaipuhan ining irolyo asin ibiklad, saka sa parati sa atubangan sana ini may surat. An Ebanghelyo ni Mateo sana ngani makakapano na nin sarong balumbon. Dangan nagkaigwa nin codex—an pinakainot na klase nin libro. Koleksiyon iyan nin mga pahina na pigtahi-tahi. Madaling bukasan nin sarong mabasa an codex asin pasil sana niyang mahahanap an sarong teksto. Dawa ngani dai aram nin eksakto kun kasuarin pinunan kan mga Kristiyano na gamiton an codex, an sarong reperensiya nagsasabi: “Lakop na marhay an paggamit kan mga Kristiyano sa codex kan ikaduwang siglo kaya posibleng pinunan ining gamiton bago pa an 100 A.D.”\nKUN PAANO NAKATABANG AN LEY NIN ROMA\n13, 14. (a) Paano ginamit ni Pablo an pagigin siyudadano niya nin Roma? (b) Paano nakinabang an mga Kristiyano sa ley nin Roma?\n13 Inimplementar an ley nin Roma sa bilog na imperyo, asin igwa nin espesyal na mga deretso asin pribilehiyo an mga siyudadano nin Roma. Nagkapirang beses na ginamit ni Pablo an saiyang pagigin siyudadano nin Roma. Kan papadusahan siya sa Jerusalem, hinapot kan apostol an sarong Romanong opisyal: ‘Suno daw sa katugunan na kamo maghampak nin sarong tawo na siyudadano nin Roma na dai nguna hinukuman?’ An simbag, bako. Kan sabihon ni Pablo na siyudadano siya nin Roma puon sa pagkamundag, ‘idtong mga mapatuga saiya tulos man na nagbaraya saiya; asin minsan an komandante man natakot kan maisihan na si Pablo siyudadano nin Roma huli ta siya an nagpagapos saiya.’—Gui. 22:25-29.\n14 An pagigin siyudadano ni Pablo sa irarom kan ley nin Roma may epekto sa kun paano siya trinatar sa Filipos. (Gui. 16:35-40) Sa Efeso, sinambit kan rehistrador kan siyudad an dapit sa ley nin Roma pagkatapos niyang pakalmahon an grupo nin anggot na mga tawo. (Gui. 19:35-41) An pag-apelar ni Pablo mantang siya nasa Cesarea nagbukas nin dalan tanganing maidepensa niya an saiyang pagtubod sa atubangan ni Cesar. (Gui. 25:8-12) Kaya, huli sa ley nin Roma, nagin posible an ‘pagdepensa saka pagpatotoo kan marahay na bareta.’—Fil. 1:7, BPV.\nAN EPEKTO KAN PAGKAWARARAK KAN MGA JUDIO\n15. Gurano kalakop an mga komunidad nin mga Judio kan inot na siglo?\n15 Sa nagkapirang paagi, mas nagin madali an pag-eebanghelyo kan mga Kristiyano huling nakawararak an mga komunidad nin Judio sa bilog na Imperyo nin Roma. Nagkapirang siglo bago kaini, idinistiyero kan Asiria asin kan huri kan Babilonya an mga Judio hali sa daga ninda. Kaidto pang ikalimang siglo B.C.E., may mga komunidad na nin mga Judio sa 127 probinsiya kan Imperyo nin Persia. (Est. 9:30) Kaidtong nasa daga si Jesus, may mga komunidad nin mga Judio sa Ehipto asin ibang parte kan Aprika del Norte, saka sa Grecia, Asia Minor, asin Mesopotamia. Kinakarkulo na sa 60,000,000 na tawo sa Imperyo nin Roma, mga 1 sa 14 tawo an Judio. Sain man magduman an mga Judio, dara ninda an saindang relihiyon.—Mat. 23:15.\n16, 17. (a) Paano nakinabang an dakul na bakong Judio sa pagkawararak kan mga Judio? (b) Ano an inarog kan mga Kristiyano sa mga Judio?\n16 Huling nakawarak sa dakul na lugar an mga Judio, dakul na bakong Judio an nagin pamilyar sa Hebreong Kasuratan. Naaraman ninda na saro sana an tunay na Diyos asin an mga naglilingkod sa saiya dapat na magsunod sa halangkaw na mga pamantayan sa etiko asin moral. Apuwera diyan, an Hebreong Kasuratan may dakul na hula dapit sa Mesiyas. (Luc. 24:44) Parehong nasasabutan kan mga Judio asin mga Kristiyano na an Hebreong Kasuratan ipinasabong na Tataramon nin Diyos, kaya nagin posible na makakua si Pablo nin puntong mapagkakauyunan niya asin kan mga tawong nakakiling an puso sa katanusan. Napagkatudan kaidto kan apostol na maglaog sa sinagoga kan mga Judio asin makipangatanusan sa sainda basado sa Kasuratan.—Basahon an Guibo 17:1, 2.\n17 Nakaestablisar an mga Judio nin sarong sistema nin pagsamba. Regular sindang nagtitiripon sa mga sinagoga o sa mga tiripunan na nasa luwas. Nagkakanta asin namimibi sinda, saka nag-uurulay dapit sa Kasuratan. Sinunod kan mga Kristiyano an halimbawa ninda, asin arog man kaiyan an ginigibo sa mga kongregasyon ngunyan.\nNAGIN POSIBLE HULI SA TABANG NI JEHOVA\n18, 19. (a) Ano an nagin posible huli sa mga kamugtakan kan inot na siglo? (b) Ano an namamatian mo ki Jehova huli sa mga nanudan mo sa artikulong ini?\n18 An pambihirang mga kamugtakan na iyan an nakatabang sa mapangganang paghuhulit kan maugmang bareta. An Pax Romana, medyo kumbenyenteng pagbiyahe, pagkaigwa nin lengguwaheng lakop na ginagamit, ley nin Roma, asin an pagkawararak kan mga Judio iyo an nakatabang sa mga disipulo ni Jesus tanganing maipadagos ninda an gibuhon na itinao sa sainda nin Diyos.\n19 Apat na siglo bago kaini, an saro sa mga karakter sa isinurat kan Griegong pilosopo na si Plato nagsabi: “Masakit nanggad mamidbid an kaggibo asin ama kan satong uniberso, asin dawa pa manumpungan ta siya, imposibleng masabi ta sa gabos an dapit sa saiya.” Pero si Jesus nagsabi: ‘An imposible sa tawo, posible sa Diyos.’ (Luc. 18:27, BPV) Gusto kan Kaglalang kan uniberso na manumpungan asin mamidbid siya nin mga tawo. Dugang pa, sinabi ni Jesus sa mga parasunod niya: “Gumibo kamo nin mga disipulo sa mga tawo kan gabos na nasyon.” (Mat. 28:19, NW) Sa tabang kan Diyos na Jehova, posibleng utubon an sugong iyan. Ipapahiling kan masunod na artikulo kun paano iyan ginigibo sa panahon niyato.


John Baloy: The South-African photographer on inspiration, heritage an – coorator\nJohn Baloy: The South-African photographer on inspiration, heritage and technique.\nText explaining John Baloy's works and inspirations. Text explaining John Baloy's works and inspirations. Text explaining John Baloy's works and inspirations. Text explaining John Baloy's works and inspirations. Text explaining John Baloy's works and inspirations. Text explaining John Baloy's works and inspirations. Text explaining John Baloy's works and inspirations.\nText explaining John Baloy's works and inspirations. Text explaining John Baloy's works and inspirations. Text explaining John Baloy's works and inspirations. Text explaining John Baloy's works and inspirations. Text explaining John Baloy's works and inspirations. Text explaining John Baloy's works and inspirations.


Kapahayagan 3 | Bibliya Online | New World Translation\nMga mensahe sa Sardis (1-6), sa Filadelfia (7-13), sa Laodicea (14-22)\n3 “Sa anghel kan kongregasyon sa Sardis isurat mo: Ini an mga bagay na sinabi niya, an saro na igwa kan pitong espiritu nin Diyos asin kan pitong bituon: ‘Aram ko an saimong mga gibo, asin aram kong an pakamidbid sa saimo buhay ka, alagad ta ika gadan. 2 Magi kang mapagbantay, asin pakusugon mo an mga natatada pa na madali nang magadan, huli ta nahihiling kong an saimong mga gibo sa atubangan nin Diyos bakong kumpleto. 3 Kun siring, pirmi mong isaisip* kun ano an saimong inako saka kun ano an saimong nadangog, asin danay mong pangaptan iyan, asin magsulsol ka. Ta kun dai ka magmata, siyertong madiyan ako na siring sa sarong parahabon,* asin dai ka lamang makakaisi kun sa anong oras ako madiyan sa saimo. 4 “‘Minsan siring, igwa ka diyan nin nagkapirang indibidwal* sa Sardis na dai dinigtaan an saindang mga bado, asin maglalakaw sinda kaiba ko na nakasulot nin puti, huli ta maninigo sinda sa onrang ini. 5 Sa siring, an saro na makakadaog magsusulot nin puting bado, asin dai ko nanggad paparaon an saiyang ngaran sa libro nin buhay, kundi ipapahayag ko na midbid ko an saiyang ngaran sa atubangan kan sakuyang Ama asin sa atubangan kan saiyang mga anghel. 6 An may talinga magdangog sa sinasabi kan espiritu sa mga kongregasyon.’ 7 “Sa anghel kan kongregasyon sa Filadelfia isurat mo: Ini an mga bagay na sinabi niya, an saro na banal, an saro na tunay, an saro na igwa kan liyabe ni David, an saro na nagbubukas nin pinto na dai magigibong isara nin siisay man asin nagsasara nin pinto na dai magigibong buksan nin siisay man: 8 ‘Aram ko an saimong mga gibo—uya! binuksan ko sa atubangan mo an sarong pinto, na dai maisasara nin siisay man. Asin aram ko na igwa ka nin dikit na kusog, asin sinunod mo an sakuyang tataramon saka nagin maimbod ka sa sakuyang ngaran. 9 Uya! Ini an gigibuhon ko duman sa mga kabilang sa sinagoga ni Satanas na nagsasarabing sinda mga Judio pero bako man, kundi nagpupurutik—papangyarihon kong magdiyan sinda asin magluhod sa may pamitisan mo saka ipapahiling ko sa sainda na namumutan taka. 10 Huling sinunod mo an saimong nadangog manungod sa sakuyang pakatagal,* poprotektaran taka sa oras nin pagbalo, na siguradong maabot sa bilog na daga, tanganing baluon an mga nag-iirok sa daga. 11 Madatong ako sa madaling panahon. Padagos mong pangaptan an yaon sa saimo, tanganing dai nin siisay man na kumua kan saimong korona. 12 “‘Sa saro na makakadaog—gigibuhon ko siyang sarong harigi sa templo kan sakuyang Diyos, asin dai na nanggad siya maluwas pa diyan, asin isusurat ko sa saiya an ngaran kan sakuyang Diyos asin an ngaran kan siyudad kan sakuyang Diyos, an Bagong Jerusalem na nagbababa hali sa langit gikan sa sakuyang Diyos, saka isusurat ko man sa saiya an sakuyang bagong ngaran. 13 An may talinga magdangog sa sinasabi kan espiritu sa mga kongregasyon.’ 14 “Sa anghel kan kongregasyon sa Laodicea isurat mo: Ini an mga bagay na sinabi kan Amen, an maimbod asin totoong saksi, an kapinunan kan paglalang nin Diyos: 15 ‘Aram ko an saimong mga gibo, na ika bakong malipot asin bako man mainit. Mas marahay kutana na ika malipot o kaya mainit. 16 Kaya huling ika maimbong* asin bakong mainit o malipot, itutupga taka hali sa sakuyang nguso. 17 Huling sinasabi mo, “Mayaman ako asin nakatipon na nin mga kayamanan saka dai ako nangangaipo nin ano man,” alagad dai mo aram na ika miserable asin kahirak-hirak asin dukha asin buta saka huba, 18 sinasadol taka na magbakal ka sa sako nin bulawan na dinalisay sa kalayo tanganing magin mayaman ka, asin nin puting mga bado tanganing may ikasulot ka asin dai mahiling an makasupog mong kahubaan, saka nin panglahid sa mata tanganing ilaag sa saimong mga mata para makahiling ka. 19 “‘An gabos na namumutan ko sinasaway ko asin dinidisiplina. Kaya magi kang maigot asin magsulsol ka. 20 Uni! Nakatindog ako sa may pinto asin nagtutuktok. Kun igwa nin siisay man na makadangog kan sakuyang boses asin buksan an pinto, malaog ako sa saiyang harong asin makakan ako kan pamanggihan na kaiba siya asin siya makakan na kaiba ko. 21 Sa siisay man na makakadaog, papatukawon ko siyang kaiba ko sa sakuyang trono, kun paanong ako nakadaog asin tuminukaw kaiba kan sakuyang Ama sa saiyang trono. 22 An may talinga magdangog sa sinasabi kan espiritu sa mga kongregasyon.’”\n^ O “tandaan mo.”\n^ Sa literal, “nagkapirang ngaran.”\n^ O posibleng “an sakuyang halimbawa nin pakatagal.”\n^ O “gabinhod.”


Bus terminal, milyonaryo na\nAn Bicol Central Station (BCS) na pinapadalagan kan lokal na gobierno kan Ciudad nin Naga igwa nang milyones pesos na net income na nag-abot na sa P28.5-M mala ngani halangkawon na an saindang inaapod na percentage financial sufficiency na nagsakat na sa 268.91% base sa 2016 income statement mientras puon kan Enero hasta Noviembre 2017 nag-aabot na sa 229.90% na may net income na P24.7-M na linalalaoman malangkaw pa ini sa pagtapos kan bulan nin Deciembre 2017.\nSa datus kan saindang financial sufficiency gustong sabihon kaini imposiblehon pang marhay na isubsidia kan lokal na gobierno an BCS na saro siyang economic enterprises na padagos nag-aasenso na toltol asin tama an pagpadalagan. Bakong arog kan ibang economic enterprises pagnagbaba an saindang financial sufficiency kaipuhan an subsidia kan LGU nganing magpadagos kan saindang operasyon, sabi sa Bicol Mail ni Operation Manager Roderick ‘Nonoy’ Reforsado.\nKan 2016 igwa sindang total revenue na P45.3 milyon hali sa terminal fees, stall rentals electricity bills, cash ticket asin iba pa mantang nag-abot man sa P16.8-M an total operating expenses.\nNgonian na 2017 dai pa kabali an bulan nin Deciembre – igwang total revenue na P43.7-M asin sa total operating expenses – P19-M.\nNagaabot na sa P4.3-M an saindang total revenue cada bulan asin sa net income – P2.4-M.\nAn BCS, dating Central Bus Terminal pigmanijar nin pribadong corporasyon nagkakaigwa sana nin ingreso an City Hall nin maabot sa P16-M cada taon.\nAn City Hall nag-take over sa manijamiento kan bus terminal kan Enero 2011 sa premirong termino ni Alcalde John Bongat na nag-implementar nin mga pagbabago sa operasyon kan terminal nganing mapakarhay an serbisyo sa publiko.\nSinabi pa ni Reforsado na igwa na siyang pigsumiter sa jefe ejecutivo nin development plan para sa 2018 alagad padagos pang pigpaplantsya na saro na digdi iyo an plano na gibohon aircondition an waiting area nin pasajeros asin nakatutok sa mas lalong pagpakarhay kan serbisyo sa riding public.\nAfuera kan BCS, si Consejal Joselito Del Rosario pamayo kan Transportation Committee sa Sanggunian Panlungsod nagsabi na nakatalaan punan sa masunod na taon an kontruksyon kan East Bound Terminal na mamumugtak harani sa JMR Coliseum.\nSaro naman na economic enterprises ini kan lokal na gobierno mientras na an operasyon kan terminal ilalaog sa public-private partnership.\nAn propuestong East Bound Terminal perang taon nang pig-orolayan sa SP alagad sa premirong taon ni Del Rosario sa consejo nailusot man giraray na nagkaigwa nin halawig na mga debate. (DPA)


An Negros Occidental sarong provincia kan Republika kan Filipinas sa rehiyon Sulnopan na Visayas sa Visayas. An kabesera kaini iyo an siyudad kan Bacolod na namomogtak sa kabangaan sa norte-solnopan nin islang Negros, asin an Negros Oriental yaon man sa sur-subangan kan nasabing isla. Sa pagkamugtak ini yaon sa ibong kan Golpo nin Panay asin Guimaras Strait sa norte-solnopan kan islang probinsya nin Guimaras asin kan probinsya nin Iloilo sa Panay. Bistong gayo komo "Mangko nin Asukar sa Filipinas", an probinsyang ini naprodusir sobra sa kabanga kan produksyon sa asukar igdi sa Filipinas.\nKinamumugtakan kan Negros Occidental\nTagboan: 10°25′12″N 123°0′0″E Tagboan: 10°25′12″N 123°0′0″E\n1,889,200 votantes (9 Mayo 2019)\nTataramon na Karolanos\nSusog sa sensus kan 1 Mayo 2020, igwa ining 2,623,172 katawong nag-eerok digdi sa 563,594 kaharongan. Igwa ining sukol na 7,802.54 kilometro kwadrado. An designadong area code kaini iyo +63 (0)34.\nDati pa naabot an mga Espanyol, ini inapod na "Buglas" kan saiyang mga tinubo. Kan nadukayan ini kan mga Kastila kan Abril 1565, inapod nindang "Negros" ta an mga kagbanwa nakita nindang sobrang maiitom an kublit.\nMapa kan Negros Occidental\nBusay nin Mambukal sa Murcia\nKabukidan kan Don Salvador Benedicto\nPinaghugot gikan sa "https://bcl.wikipedia.org/w/index.php?title=Negros_Occidental&oldid=208857"\nLast edited on 5 Hulyo 2021, at 13:52\nHuring pigliwat an pahinang ini kan 5 Hulyo 2021, alas 13:52.


Nakakandado sagcod sa ngonian an District Office kan Land Transportation Office (LTO) sa Ciudad nin Naga maging sa iba pang mga distrito huli kan nagpapadagos na enhanced community quarantine sa kampanya kan gobierno nganing malikayan an pagkuriyat kan coronavirus disease (Covid-19).\nHuring nagbukas an district office kan Marso 16 alagad kan sunod na aldaw nagdesisyon magpaluwas nin direktiva si regional director Franciso Ranches kan LTO Bicol bilang pagsunod sa enhanced community quarantine ni Presidente Rodrigo Duterte huli kan Covid-19.\nKan igwa pang transaksyon an saindang an opisina estrictong pig-iimplementar an ‘‘social distancing’’ bilang paglikay sa Covid-19.\nSinabi ni Law Enforcer Eric Torrecampo na naghahalat sana sinda nin direktiva kun nuarin kinakaipuhan na magbalik sa normal an transaksyon sa saindang opisina.\nAlagad piglinaw kan LTO na si mga nagpaso na si licencia sa pagmanijo na dai makaka-renew asin car registration dai maimponer nin multa asin ano man na penalidad an saindang ahencia.\nMantang sarado an saindang opisina kabale sinda sa mga nagmamantenir kan check point sa Covid-19 kan PNP bilang augmentation force. (dpa)\n‘‘SOCIAL DISTANCING’’ estrictong pig-iimplementar kan LTO District Office sa Ciudad nin Naga sa mga ma-renew nin licencia sa pagmanijo asin car registration alagad huli sa paglikay sa Covid-19 dagos nang kinandadohan an opisina. (dpa)


9th ID balik operasyon vs CPA/NPA\nCamp Elias Angeles, Pili, CSur. Magpapadagos an security operations kan mga soldados kan 9th Infantry Division kan Philippine Army sa Bicol laban sa armadong rebeldeng New People’s Army matapos magpaso na an unilateral ceasefire kan Abril 30 sa panahon kan enhanced community quarantine.\nAn mga soldados kan gobierno iginalang si declarasyon ni Presidente Rodrigo Duterte puon kan Marso 16 maging mismo si Jose Maria Sison, kagpundar kan Community Party of the Philippines, nagdeclara man nin unilateral ceasefire huli kan ECQ nganing magtarabangan an gobierno sa paglaban sa krisis sa salud huli kan coronavirus disease (Covid-19).\nAlagad an rebeldeng NPA sa Bicol iyo man sana an nagpasaway nagbalga sa untok putok naglansar pa nin ofensiva sa mga miembros kan militar kan Abril 10, 2020 na nangyari sa Brgy. Cabasan, Aroroy, Masbate, sabi ni Army Cap John Paul Belleza an opisyal na parapahayag kan 9th ID sa Bicol.\nSa sinambit na bakbakan, duwang mga rebelde an natalikop kan mga soldados asin nakumpiskar pa an duwang homemade na badil, sarong carbine rifle, anti – personnel mines asin mga bala.\nAn insidente tulos man kinundenar kan 9th ID apesar na sa panahon kan ECQ sa irarum pa kan unilateral ceasefire iyo pa an naghasok nin pan-aatake envez na magtabang sa problema sa krisis sa salud kan nasyon.\nKadakle sa mga lugar na yaon sa ECQ, binaba na sa general community quarantine alagad an Inter-Agency Task Force mayo nang planong irecomendar na buhayon giraray an ceasefire huli kan mga ginigibong pagbalga kan CPP/NPA asin an tropa kan gobierno balik sa mga security operations asin pagtabang laban sa Covid 19.


Pâno nabilog kan Pilipinas an tema kan APEC 2015?\nAn mga stakeholder asin iba pang importanteng parte kan APEC naggamit nin saróng set nin mga gabáy na prinsipyo sa pagbilog kan tema para sa APEC 2015. Susog digdi, kaipuhan an tema maging inklusibo, nakatânaw sa maabot, siring kan pagiging balanse,maipapadagos, napapanahon, mataginting, asin sustenable. Kaipuhan tâwan nin duon asin isulong kaini pareho an mga lokal asin rehiyonal na katuyohán sa pagpapadagos kan mga nakaagi asin presenteng inisyatiba mantáng pígtutugunán an mga presenteng agyát asin pangangaipong may kinaaraman sa problema asin interes kan kadaklán. Lalo pa, an tema kan APEC 2015 kaipuhan maisakatuparan sa paagi kan pagkamít kan medyo halóy asin panghaluyan na resulta.\nNaggibo man nin mga aktibidad tanganing makatipon nin impormasyon; mapasilidad an balyuhan kan mga opinyon, makatáo nin suporta, asin magbilog nin mga inisyatiba asin rekomendasyon. Partikular man, nagkaigwá nin mga konsultasyon kaiba an mga ahensiya kan gobyerno, pribadong sektor, asin mga APEC Senior Official tanganing maibalwár an level kan pagkamit sa mga priyoridad asin magkaigwa nin suporta para sa mga priyoridad na ini. Naggigibo man nin research sa pakikipagtabangán kan akademya asin mga intelektuwal tanganing mautób an mga nasambit na priyoridad asin makagibo nin mga rekomendasyon na polisiya. Nag-organisar man nin mga workshop kaiba an host agency, kagubay na an mga pribadong sektor, para sa paglaladawan kan magiging elemento kan iba-ibang halangkáw na level kan mga pagtiripon sa 2015.\nAno an tema kan APEC 2015?\nSa irarom kan pamayo kan Pilipinas, an pángkagabsáng tema kan APEC 2015 iyo an pagpalakóp asin pagsulong kan kagabsang kauswagan sa Asia Pacific. Kung kaya an tema kan APEC 2015 “Building Inclusive Economies, Building a Better World (Pagtugdas nin Pángkagabsán na Ekonomiya, Pagtugdas nin Mas Marháy na Mundo).” Halì digdÍ, an kagabsáng kauswagán puwedeng liwanagon, iladawan, asin surion sa tulóng level — level na nasyonal, rehiyonal, asin macro/pangmahiwasan.\nSa level nasyonal, an estratehiya para sa kagabsáng kauswagán kan Pilipinas, base sa pagtaó nin mga trabaho, na pig-eentra asin pig-uubáy an kadaklán sa pang-ekonomiya asin sosyal na mainstream, asin naiináan an pagtios sa paagi kan marháy na pamamahala asin repormang domestiko.\nSa rehiyonal na level, an estratehiya para sa kagabsáng kauswagán kan rehiyong APEC nakatuón sa pagpapahiwas kan akses sa mga oportunidad asin pagtaó nin kakayahán sa mga tawo na mákamtan an saindang bílog na potensiyal na magbubunga nin mas produktibong oportunidad sa trabaho, dinamikong kauswagán na pang-ekonomiya, asin lalo pang karahayan kan gabos.\nSa macro/pángmahiwasan na level, an direksiyon kan kagabsang kauswagan kan APEC nakasentro sa pagpápasadít sa agwát kan nag-uuswág asin mauswág na miyembro kan APEC tanganing mákamtan an gabos na mga benepisyo kan saróng mas libre asin bukás na rehimen kan komersiyo asin pamumuhunan para sa kada miyembrong ekonomiya.\nAno-ano an priyoridad kan Pilipinas bilang host economy kan APEC 2015\nSa APEC 2015, pagsisikapan kan Pilipinas bilang host economy na itama an mga priyoridad kainí sa adyenda asin mga polisiyang pang-ekonomiya kan mga miyembro sa Asia-Pacific. An minasunod an mga priyoridad:\nPamumuhunan sa pagpápauswág kan kapital-pantawo;\nPág-ataman sa partisipasyon kan sadít asin katamtaman na negosyo sa rehiyonal asin globál na merkado;\nPágkaigwá nin sustenable asin matibay na mga komunidad;\nLalo pang pagpapatibay sa Regional Economic Integration Agenda.\nAno an importansiya kan kada saróng priyoridad sa rehiyong Asia-Pacific?\nAn kada priyoridad igwá nin dai-matatawadan asin unikong importansiya sa mga miyembro kan Asia-Pacific. Pigkokompleto an mga priyoridad na ini nin dagdag pang sub-priyoridad na matábang sa pagsunod kan mga iní asin masirbi bilang mga sandigan para mákamtan an katuyohán kan APEC 2015-an kagabsáng kauswagán. Puwedeng may magkakaibáng digri nin importansiya an daráng implikasyon kan mga priyoridad na ini, alagad puwedeng naturál man palán na magkakaugnay sa hudyán.\nPAMUMUHUNAN SA PÁGPAPAUSWÁG KAN KAPITÁL-PANTAWO\nDakula an papél na píggagampanán kan kapitál-pantawo sa pagkamít kan mga obhetibo kan mga miyembro, ito an – lalo pang pagdakúl kan mga trabaho. Mas produktibong oportunidad sa trabaho, asin mas dakuláng pag-uswag pang-ekonomiya. Sa siring, papalakupón an págpapauswág kan kapital-pantawo sa paagi kan mga diskusyon sa edukasyon, inobasyon, asin págpapatibay kan kakayahan na matinding makakaapekto sa puturo kan kauswagán asin papausadón an kauswagan kan máabot na panahon. An mga sub-priyoridad na ini iyo an minasunod:\nPágpapalakóp kan knowledge-based economies;\nPágpapalakóp kan edukasyon asin inobasyon na pansensiya asin teknolohiya sa APEC;\nPagkaigwá nin mga kakayahang panghanapbuhay na kaipuhan kan mga negosyo kan APEC sa ika-21 siglo; asin\nInternalisasyon kan edukasyon/cross-border education tanganing mágkaigwá nin mga kakayahang pang-APEC.\nPANGATAMAN SA PARTISIPASYON KAN SADIT ASIN KATAMTAMANG NEGOSYO SA REHIYONAL ASIN GLOBAL NA MERKADO\nAn mga sadít asin katamtamang negosyo (SME) pigtatantiyang maábot sa sobra 97 porsiyento kan gabos na mga negosyo (99.6 porsiyento sa Pilipinas) asin nágtataóng empleo sa sobrang kabangá kan mga trabahador sa kagabsán kan mga ekonomiya kan mga miyembro kan APEC economies.1 Sa pagmidbíd sa dakulang ambag kan mga negosyo sa pagkaigwá nin mga trabaho asin pag-uswag kan ekonomiya, dagdag na tuon an itatalaan sa katuyohan na integrasyon asin internalisasyon kan mga SME kaiba na an saindang partisipasyon sa global value chains (GVC). An mga sub-priyoridad na ini iyo an minasunod:\nPaghali kan mga uláng sa mga SME, kaiba na an paglaóg kan mga iní sa merkado;\nPágpapalakóp kan kauswagan na pangkagabsán sa paagi kan sustenable asin matibay na SME; asin\nPagsulong kan modernisasyon asin pagsunod kan mga SME sa mga pigtakdang pamantayan\nPAGKAIGWA NIN MGA SUSTENABLE ASIN MATIBAY NA KOMUNIDAD\nAn nagbabâgong global na kapálibután, kaiba kan mga kalamidád na natural asin gibo kan tawo, nagdudulot nin grabeng Loss and Damage (L&D), asin pagkaputól sa magkakawing na suplay asin demand kan komersiyo sa Asia-Pacific. Siring man, pigraraót kan mga kalamidád an imahen kan mga miyembro bilang matibay asin karapatdapat na destinasyon kan puhunan. Kung siring, mas pinakusóg na págmamaígot an itutuón sa magiging matibay asin pangmatagalan kan mga negosyo asin komunidad kan APEC na apektado kan seguridad sa enerhiya asin kakanon. Lalo pang atensiyon an itataó sa preserbasyon kan mga ecosystem kadagatan asin yamang-tubing nin huli sa saindang kritikal na importansiya sa mga Blue Economy-oriented na miyembro. An mga sub-priyoridad na ini iyo an minasunod:\nPágkakaigwá asin págpapalakóp nin risk reduction and management sa mga miyembro kan APEC;\nPágpapatugdók nin masarig na mga impraestruktura;\nPágpangatáman sa kakayahan kan mga negosyong makapágpadágos;\nPágpapatíbay kan mga SME kontra sa mga kalamidad;\nPágpapasárig kan seguridad sa kakánon asin kan Blue Economy sa rehiyong APEC; asin\nPagsusulong kan administrasyon sa mga baybayon asin pangataman sa yamang-dagat.\nLALO PANG PAGPAPATIBAY KAN REGIONAL ECONOMIC INTEGRATION AGENDA\nSa ngunyan, igwáng pigtatantiya na 42 Regional Free Trade Agreements sa mga miyembro kan APEC. Igwa na man nin negosasyon sa Trans-Pacific Partnership (TPP)2 asin Regional Comprehensive Economic Partnership (RCEP)3. An panghaloy na panahon na kamâwotan kan APEC iyo an sarong Free Trade Area of rhe Asia-Pacific (FTAAP) na mátugdók nin solong FT para sa gabós na miyembro kan APEC. Bilang tagapagselebrar kan APEC 2015, pig-aasahan an Pilipinas na suportaran asin padágos na págtrabahúhan an regional economic integration (REI) adyenda na may espesyal na tuon sa trade in services o komersiyo sa serbisyo, na nagkakantidad kan halos kabanga kan GDP kan APEC economies. An mga sub-priyoridad na ini iyo an minasunod:\nPágpapakusóg kan integrasyong ekonomiko sa rehiyon sa paagi kan Bogor Goals;4\nPágpapalakóp kan connectivity sa paagi kan Trade in Services, na mapokus sa tawo-sa-tawo asin institusyonal na pakikipag-ugnayan sa rehiyon;\nPagsusulong kan mga financial market na katuyoháng magkrear nin mas makusóg na pinansiyal na institusyon sa rehiyon tanganing mas makasimbág sa mga pig-aasahang problemang pang-ekonomiya; asin\nPágpapakusóg kan mga global supply chain/global value chain sa rehiyong APEC.\nThe APEC 2015 logo\nPigpreparár kan Foreign Service Institute sa pakikipágtabangán kan Department of Foreign Affairs\nDisenyo kan Presidential Communications Development and Strategic Planning Office/APEC 2015 Strategic Communications Committee\nDeretsong-pagsadiri kan APEC 2015 Pilipinas


Temporary lockdown sa sarong purok, ipinagsugo kan LGU Castilla, makalihis na magadan an sarong lola sa Covid-19 - SORSOGON NEWS ONLINE\nHome Feature News Temporary lockdown sa sarong purok, ipinagsugo kan LGU Castilla, makalihis na magadan an sarong lola sa Covid-19\nTemporary lockdown sa sarong purok, ipinagsugo kan LGU Castilla, makalihis na magadan an sarong lola sa Covid-19\nTulos na nagpalowas nin kasuguan an lokal na gobyerno kan Castilla na nagsasairarum sa temporary lockdown sa sarong putok sa Brgy. Cumadcad makalihis na maerehistro an primerong kaso kan Covid-19 sa lugar na binawian pa nin buhay.\nSosog sa report, tulos man na nagsagibo nin disinfection an LGU sa Purok Sampaguita asin mga pampublikong lugar.\nNagdestribwer man an lokal na gobyerno nin bitamina asin pagkaon sa nagkapirang pamilya o households na paramientras na nakaisolate dahilan sa ipinaotob na lockdown.\nSa ibong na lado, padagos man an ginigibong contact tracing kan mga otoridad sa nakasalamuha kan 78-anyos na lola na binawian nin buhay kan Agosto 14 dahilan sa corona virus desease.\nTulos man na inilubong an biktimang si Maria Asiado Mallorca na sarong retiradong paratukdo mantang nagpaabot man nin pakikipagmundo an LGU sa mga nabayaan kaining pamilya.\nEnot ng naglowas sa resulta kan post-mortem RT-PCR test o swab test na isinagibo kay Mallorca na nagpositibo ini sa virus.\nEnot na dinara si Lola Maria sa sarong pribadong ospital sa Legazpi City, Albay kan Agosto 13 dahilan sa pangungulog kan tulak asin makalihis na matawan nin magkakanigong atensyon medikal asin makaginhawa, uminuli man tulos sa saindang residensya.\nBanggi kan kaparehong aldaw kan liwat na sumpongon nin grabeng pangungulog kan tulak an biktima na dinalagan man tulos sa Sorsogon Provincial Hospital kun saen digde na ini binawian nin buhay, kinaagahan, Agosto 14./\nTemporary lockdown sa sarong purok, ipinagsugo kan LGU Castilla, makalihis na magadan an sarong lola sa Covid-19 Reviewed by Sorsogon-News on 5:02 PM Rating: 5


Si Edgar Cayce (1910)\nOspital pinatogdok ni Cayce (2006)\nMarker sa atubangan kan edipisyo kun saen si Cayce nagtrabaho mga taon 1912 abot 1923\nSi Edgar Cayce (Marso 18, 1877 – Enero 3, 1945) sarong Amerikanong mistiko na soboot igwang abilidad na magtao nin mga simbag na dai pighuhuna sa mga dakul na bagay. An mga ini arog kan kun ano an tamang ibulong sa sarong kahelangan, manongod sa pagkabuhay-liwat sa bagong hawak, sa mga posibleng mga gera, manongod sa Atlantis, asin dapit man sa mag’aaboton na mga pangyayari manta na siya yaon sa pangiturog alagad kun siya nakabalik na sa normal na pagkamata, dai siya makatubod na sinarabi niya an binoses niya kan siya yaon sa hipnosis.\nAn mga simbag niyang ini naapod na “mga basa dapit sa buhay kan entidad” (life readings of the entity) o masabing "gira kan buhay nin sarong tawo sa kinaban" asin ini naboboses sa mga naghahapot kun si Cayce yaon sa irarom nin hipnosis. Huli sa abilidad na ini, siya nabansagan na “An Propetang Natuturog”. Si Cayce nagtogdas nin sarong organisasyon na mayo sa pagdelinsya, inapod na Association for Research and Enlightenment, kabali na an sarong ospital asin sarong unibersidad.\nSiya an sinasabing dokumentadong marhay na psychic kaining ika-20 siglo. Ginatos na libro na an nasurat manongod saiya asin kan saiyang mga “basa dapit sa buhay” sa mga nadulok saiya. Totoo siya sarong kaapil sa Disciples of Christ alagad tinutubod na saiya naggikan an mga ideya asin mga pagtubod na tinutulod kan mga disipulo kan New Age Movement.\nSi Cayce nagin sarong celebrity, bantogan na gayo kan mga ultimong kabtang kan buhay niya asin an siring iyo logod daa sabi niya an nakapilaw kan mas importanteng trabaho niya na iyo an pagbulong asin an mga uro-urulay dapit sa relihiyon. An mga mayong pagtubod inaangat si Cayce kun tunay mananggad may abilidad siyang psychic, manta an mga tradisyonal na Kristiyano nagdududa saiya kan saiyang mga pambihirang simbag sa mga bagay dapit sa relihiyon, arog kan pagkabuhay-liwat nin sarong tawo sa ibang pisikal na hawak, asin kan mga rekord Akashic.\n3 Kan yaon siya Kentucky (1877-1912)\n4 Kan siya yaon sa Selma, Alabama (1812-1925)\n5 Kan siya yaon sa Virginia Beach (1925-1945)\n6 Abilidad psychic\n7 Mga kontrobersya asin tuyaw\n7.2 mga tuyaw\n10 Hilnga man\nSi Edgar Cayce namundag Marso 18, 1877 haraning Beverly, habagatan kan Hopkinsville, Kentucky. Saro siya sa anom na aki kan mga paraomang sinda Lesli B. Cayce asin Carrie Cayce.\nSi Cayce naagom iyo si Gertrude Evans kan Hunyo 17, 1903. Igwa sindang tolong aki: Hugh Lynnn Cayce (Marsao 16, 1907 – Hulyo 4, 1982), Milton Porter Cayce (Marso 28, 1911 – Mayo 17, 1911), asin Edgar Evans Cayce (Pebrero 9, 1918 - Pebrero 15, 2013).\nKan yaon siya Kentucky (1877-1912)[baguhon | baguhon an source]\nKan Desyembre 1893 an pamilyang Cayce naghubo sa Hopkinsville, Kentucky asin duman nakamit niya an edukasyon abot sanang ikawalong grado. Alagad kan mga panahon na idto duman naaraman niya na siya palan may kabatiran sa paghula asin pagtood pero dai siya naghaloy sa lugar na idto ta naghanap nin trabaho.\nNakaantos sana siya nin ika-siyam na grado ta an pamilya niya dai na kaya siyang tostosan alagad kan mga panahon na idto sinasabing an siring na adal pwede na sa mga hababang klaseng trabaho. Kaya kan hubin pa siya, naubos an saiyang oras sa paghanap trabaho ngane mabuhay niya an sadiri niya.\nSa bilog na pagkabuhay niya, siya may partikular na atraksyon sa mga sibot sa simbahan, orog na ta siya myembro kan Disciples of Christ kun saen nagtutukdo duman doro-Domingo, nagbabasa taon-taon kan Bibliya asin nagmiministro maka’agda nin mga mabali sa saiyang simbahan. Sinasabi niya na manta nagsasaDiyos siya, nakakadangog daa siya kan mga boses kan mga gadan na niyang pariente, nakakaulay an mga anghel, asin nahihiling niya an mga “aura” sa palibot nin tawo. Grabe an paghandal niya sa siring na abilidad ta dai niya maisihan kun an siring gikan sa mga marhay na ispiritu.\nNagnegosyo siya kan 1900 kabakas an saiyang ama sa pagbenta nin seguro kan kompanyang Woodmen of the World Insurance alagad sa dai hinuhuna, siya kan Marso kani dinapoan nin helang na laryngitis na nagresulta kan totalmenteng pagkawara kan saiyang boses. Dai makatrabaho, naki’estar siyang sobrang sarong taon sa magurang niya ngona. Alagad, hinimo niyang mag’adal nin potograpiya ta ini daing gayo nangangaipo nin boses asin nagnobato siya sa studio ni W.R. Bowles sa Hopkinsville kun saen nagin siyang mahusay na retratista. Kan taon 1901, sarong naglilibot na hipnotista, nagngangaran Hart naisihan na siya dai na nakakataram asin inalok si Cayce na bulongon. Sa atubangan nin dakul na tawo sa sarong pasali, si Hart inagi sa hypnosis siya asin kan yaon sa pangiturog na, siya nakakataram alagad pagnamata na, nawawa’ran man giriray nin boses. Pigbalo’ siyang tanoman nin posthypnotic na suwestyon kan siya ulit ikinaag sa pangiturog na dai na mamawara an saiyang boses kun siya makamata na, pero ini dai man giraray nangyari.\nAn nagsalidang magbulong saiya paagi nin hypnosis iyo si Al Layne. Sinabihan si Cayce na logod ipaliwanag niya an saiyang kundisyon sa siring na kahelangan manta na yaon sa pangiturog. Si Cayce bigla nagtaram na ipahayag an saiyang kahelangan asin kun anong nagkawsa kaini. Alagad an boses niya nagtataram bakong gamit an “Ako” kundi an “Kami” na garo baga dakul na hinahagadan paliwanag. Sa paliwanag, sinabi kan “Kami” na resulta an helang sa “paralisis psychological” asin mabubulong kun dugangan an bulos kan dugo sa “voice box”. Si Layne logod pigmando na an bulos kan dugo sa lugar na idto magdakul asin biglang namula an palibot kan saiyang daghan asin halanohan, siring man namulaag an saiyang pandok. Pakalihis 20 minutos si Cayce yaon sa pangiturog, nagtaram na tapos na an burulongan. Pagmata ni Cayce balik na sa norm al an saiyang tingog. Poon kaidto narahay na siya asin dawa kun minsan nabalik, binubulong siya ni Layne sa siring na paagi. Sa kahaloyan, si Cayce permanente nang narahay sa helang na ini asin dai na nagbalik-balik.\nSi Layne nakabasa kan siring na mga pagbulong paagi nin hipnosis na ginigibo ni Marquis de Puysegur, sarong adal ki Franz Mesmer. Hinagad niya ki Cayce na kun pwede man sa pangiturog kaini, ipaliwanag an kundisyon kan salud ni Layne. Siring sa kinato’dan, si Cayce nataram sa pagpoon pahayag nin pagbulong na “Yaon na an hawak igdi”. Nangyari na an analisis ni Cayce sa pagbulong ki Layne tarama man asin an mga remedyo nakaka’umay na gayo. Pig’alok ni Layne na marhay pa daa logod na an abilidad ni Cacye’ng ini itangro niyanng serbisyo sa publiko, asin kan enot nangutiil siya alagad sa huri nagtugot siya basta libre ini para sa naghahagad kan serbisyo niya. An saiyang mga “pagbasa” enot na sa mga kabanwa niya alagad naglakop ini sa kahiwasan kan Estados Unidos ta nabareta nanggad an saiyang makangalas na pagbulong sa dakul na mga peryodiko. Nadiskubre ni Cacye na siya nakakasabot kan kundisyon kan naghahagad “pabasa” saiya maski dai kaipohan magdulok personalmente an kaghagad ta sa kapot niya sanang surat hale sa tawo, o itao sana an pangaran, nakakatao siya nin “pagbasa” kan kundisyon kan “kabagsikan” kan inaapod niya sa pangiturog na sarong “entidad”. Ogaring kaini, dakul na tawo kun saen-saen sa kinaban an naghahagad kan saiyang holit o ngane resita sa mga kahelangan.\nKan siya yaon sa Selma, Alabama (1812-1925)[baguhon | baguhon an source]\nAn pagsibot ni Cayce sa trabaho nagdakulang gayo manta na an kabantogan niya naglalakop. Naghahagad na siya nin mga ambag asin donasyon ngane masuportaran niya an pamilya niya alintanang matawan niyang lubos na pag’asikaso an pagbulong asin pagtaong kaginhawan sa mga may problema. Ngane makatipon kwartang pangtostos, siya nag’imbento nin sarong kawat sa baraha, inapod niyang “Pit”, na ibinase niya sa commodities trading kan Chicago Board of Trade, asin an kawat na ini pigpapabakal pa sagkod ngonyan. Siya sige an pambulong paagi nin pagbubugtak sa pangiturog sa tabang nin hipnotista asin ngapit an saiyang agom saka matuang aki nagsangle na ki Layne sa pagpaturog saiya sa hipnosis. Sarong sekretarya, si Gladys Davis, an nagsusurat kan mga “basa” niya paging shorthand.\nHuli kan pagkabisto na saiyang marhay, dakul na mga negosyante nagdudulok saiya na maghula siya sa pagtood kan posibleng resulta sa mga transaksyon arog kan sarong paranegosyo sa cotton na matao saiyang sanggatos na dolyar aro-aldaw hulaan sana niya an maluwas na kaluluwasan na resulta sa cotton market o kun saen makukua an mga tagong kayamanan arog kan bulawan, o an amay na pag’isi kan resulta sa pagkarera nin mga kabayo. An mga ini, nagsayuma siya dawa tikapo siya sa kwarta ta sanga sa boot niya an paggibo kan siring na nakokomersyo an saiyang kabatiran. Pirang beses siya napiritan na mag’ekspirimento sa mga bagay na ini alagad mayong kinaabtan na toltol an mga ini ta an mga hula niya saralto man ngane. Namamate niya na dai siya kontento sa siring, garo nawawa’ran kusog asin mate niya bako siyang maogma. Kaya saiyang pinagmarhay na sa mga naghehelang saka sa mga may kapawotan sa buhay an saiyang tatabangan.\nKan mga panahon na idto, may nagdulok saiyang negosyante, sarong mayaman na para-paimprenta asin bangkag sa adal nin metapisiko, na iyo si Arthur Lammers. Kan si Lammers naghagad kan "basa" nin buhay niya, si Cayce daa nag'osipon kan pirang nakaaging buhay sa kinaban ni Lammers asin kan "pagkabuhay-liwat sa ibang pisikal na hawak", bagay na tinutubodan na gayo ni Lammers. Dai maniwala si Cayce na sinarabi niya idto sa pangiturog pero si Lammers naghayag na gayo na idto an sinarabi ni Cayce. Ini nagdulot nin dakulang haronahod asin karibarawan sa isip ni Cayce ta nagsasarungat na gayo an siring na paniniwala sa mga nano'dan niya sa Bibliya.\nAlagad, an ginuhit kan stenegrapo nagbabasa nin siring:\n"Igdi nahihiling ta an plano nin pagtalubo kan mga indibidwal nakakaag sa siring na kamugtakan, na boot sabihon may abilidad na maglaog giraray sa presensya nin Kaglalang asin magin lubos na parte kan paglalang.\nDapit sa entidad na ini, ini an ikatolong pagpbutwa niya sa kamugtakan nin pagbuhay sa kinaban asin ngonyan komo sarong monghe. Nasisirip ta an buhay kan entidad bilang siya sarong monghe. An hawak saro sanang kaka'gan kun saen an ispiritu asin kalag nalaog na mayong pinaghira sa anopaman na panahon."\nSi Cayce dai kumbinsido na an mga binoboses niya sa pangiturog pigtutumoy an doktrina nin "reinkarnasyon" alagad si Lammers tinatagasan na gayo na an mga tinaram ni Cayce nagpatibay nanggad kan pagtubod niya sa reinkarnasyon. Alagad, sa basa numerado 4841-1, tinao kan Abril 22, 1911, si Cayce may nasambitan na an kalag "naghuhubo". Sinasabi na posible dakul pang nababanggit dapit kaini si Cayce alagad ta dai organisado an mga "basa" bago 1923.\nBoot na kutana magpondo si Cayce ta dai niya maako-ako na siring an mga binoboses niya kun siya yaon sa irarom nin hipnosis na dai nagkukuyog sa mga inadalan niya sa Bibliya. Alagad kan mga momentong idto kun ano ta nawa'ran naman siyang boses, asin sa sarong pagbulong saiya paagi nin hipnosis, hinapot siya kun gusto na siyang magtapos kan mga ginigibo niya ta kun siring tapos na daa an misyon niya igdi sa presenteng buhay niya sa kinaban. Nagpadagos siya pero ipigsentro niya an saiyang trabaho sa pagbulong sa mga may-helang. Kan oras na idto, naiilawan na siya kan American Medical Association kaya pinagmarhay niya logod na magkua nin mga lisensyadong mga doktor na magtabang siya asin siya sa sarong boses sa pangiturog, pigtaraman siyang mas marhay na maghubo siya sa Virginia Beach, Virginia ta marhay na gayo daa an mga kristal sa baybayon na makatabang sa marikas na pag'bulong sa mga kahelangan.\nKan siya yaon sa Virginia Beach (1925-1945)[baguhon | baguhon an source]\nKan mga panahon na nagugurang na siya, nakapagkaag na siya nin mga institusyon na nagpaseguro na mapapadagos an mga pino'nan niyang trabaho. Siya saro nang propesyonal na psychic asin may sadit na grupo sa opisina na katuwang niya. An mga basa haros nagsesentro sa mga bagay na occult asin esoterikong tema.\nKan 1929 an Cayce Hospital nakaag sa Virginia Beach sa tabang ni Morton Blumenthall, sarong mayamanon na stockbroker sa Nweba York na dakulon an mga "basa" niya ki Cayce, nag'abot 468. Alagad napondo sa pagtabang kan mangyari an Depression asin nagsara an ospital.\nKan nagbagsak an ekonomiya huli sa Depression, si Cayce pinagsibotan an mga basa sa ispiritwal. Kan 1931, an mga amigo ni Cayce asin pamilya nagbilog mga grupo-grupo kun pano magin psychic. Alagad, an tukdo ni Cayce bako an katuyohan sa buhay magin psychic kundi pano magtalubo an pagkagamiaw sa mga bagay na ispiritwal asin pano magtalubo' sa pagkamoot sa kapwa. Sa mga surunod man na turo-tiripon kan mga grupo niya asin mga basa na ginigibo, ini nasentro sa pag'ogid kun ano an pangiturogan, an pagkaturuturongod kan mga insidente, an pagpatalubo nin intuition, dapit sa karma, sa rekord akashic, astrolohiya, mga naka-aging mga relasyon kan saro sa kapwa, mga soul mate asin iba pang mga esoterikong tema. Ginatos na libro an napublikar manongod sa mga urolay na ini.\nNag'iisog an panahon dinugangan niya an mga basa niya sa walo sa lambang tagbo asin ta ini nagdara nin malaen na epekto sa saiyang buhay-bagsik. An mismong basa sa sadiri niya pigpamate saiya na ina-inaan an trabaho ta huli kaini dadapoan siya nin kahelangan.\nSi Cayce nagsapo' nin stroke sa edad na 67, kan Septyembre 1944 asin nagadan kan Enero 3, 1945. Nalubong siya sa Riverside Cemetery sa Hopkinsville, Kentucky.\nAbilidad psychic[baguhon | baguhon an source]\nSi Cayce natutumoyan kun ano-ano, an iba sinasabi siyang sarong propeta, (hilnga, libro ni Jess Stearn, "The Sleeping Prophet"), o saro daang "mistiko" o "parahula". Kun siya daa nagtataong "basa", nahadoy siya sa Rekord Akashic (an ginigira kan kalag sa saiyang pagbaklay sa panahon). Nasabi na saro sana an biograpong nasurat manongod ki Cayce, an sinurat ni Thomas Joseph Sugrue, tituladong "There is a River".\nAn paagi ni Cayce sa pagbasa iyo nahigda siya, napakaag sa pangiturog huli sa sarong hipnotista, dangan napoon nang "magbasa". Parati an kaghagad nin basa mayo sa atubangan niya. Napoon siya sa pagtao kan kundisyon kan pisikal na salud kan binabasahan, dangan kun ginugusto, binabasa niya an "gira" kan mga enot na buhay kan tawo sa kinaban asin kun pira nang beses nagbutwa siya sa kinaban sa kun ano-anong pagkatawo, natao man siyang giya sa pagnegosyo, an paginterpretar kan pangiturogan, asin an pag'ogid kan salud mental asin ispiritwal kaining binabasahan.\nHanggan Septyembre 1923, an mga basa niya dai sistematikong tinatala asin masaray na toltol. May artikulo totoo na nagluwas sa Birmingham Post Herald kan Oktobre 10, 1922 nakaonabi na nagtaram si Cayce mismo na nakatao na siya daa nin 8,056 na basa sa panahon na idto alagad naaraman na siya may tinao nang basa nag'abot 13,000 - 14,000 kan mga aldaw na idto. Ngonyan, an yaon na mga basa nasasaray sa kwartel kan A.R.E. Cayce sa Va. Beach uminabot 14,306 sangkap sa impormasyon manongod kan mga basa asin kan dokumentasyon kaini sagkod sa pagsimbag igdi asin resulta.\nSinasabi ni Cayce na pakamata niya hale sa pangiturog dai niya naroromdoman kun anong sinarabi niya durante kan pagbasa. An paliwanag niya kaini, siya daa kun sa anong abilidad, nakakabukas sa impormasyon na an isip na pakagamiaw dai kayang gibohon manta ini nabubuksan kan isip na unconscious. Kan si Gladys Davis nagin sekretarya ni Cayce kan Septyembre 10, 1923, gabos na basa nasasaray nang toltol asin an agom ni Cayce na si Gertrude Evans Cayce, iyo an nagmamato sa lakaw kan mga pagbasa.\nSinasabi pa ni Cayce na an saiyang mga tinataram sa pangiturog pagsaboton asin pagtawan halaga sana sagkod na ini nakaka'ambag sa pagrahay kan buhay kan binasahan. Si Cayce inaalok an saiyang mga binasahan na dapat baloon nanggad an mga suwestyon niya imbes na akoon an mga ini sa makuring pagtubod sana.\nMga iba pang abilidad na sinasabing dara ni Cayce iyo an "astral projection" (paglakaw kan kalag kan sarong tawo manta na buhay pa siya), pagtood kan umaaboton, pagka-medium (tulay sa pag'urulay kan buhay sa nagadan na), an pagbasa sa Rekord Akashic ("Libro nin Buhay"), asin an pagsirip kan "aura" nin sarong tawo (an garo sagyap nagpapatos sa hawak nin tawo). Nagin siya daa, sabi ni Cayce, na lubos na interesado sa pagbasa sa mga bagay na ini kan sinasarabi saiya an mga basa niya dakul manongod igdi dawa siya mismo dai niya nadadangog an saiyang boses.\nMga kontrobersya asin tuyaw[baguhon | baguhon an source]\nkontrobersya[baguhon | baguhon an source]\nSi Cayce daa nagtutulod nin mga makangangalas, dai-makapaniwalang mga ideya sa saiyang mga basang pangiturog. Sa saiyang mga basa manta na yaon siya sa irarom nin hipnosis, saiyang tinatawan bagong interpretasyon an buhay sa Kinaban. Saro sa kontrobersyal na ipigpahayag niya iyo an "polygenism". Susog ki Cayce, limang rasa (puti, itom, pula, kayumanggi asin giyaw) an suway-suway alagad durungan na linalang sa manlaenlaen na kabtang kan kinaban. Si Cayce man nagtutubod na igwang mga "aliens" (mga intelehenteng entidad sa luwas kan satong planeta na nakakaagid sa tawo), tubod siya na nagkaigwa kan inapod na Atlantis, na igdi guminantad na husto an pulang rasa alagad narumpag an kontinenteng ini huli mansana sa pagmukna daa nin inaapod na solar kristal na nagwawasiwas nin mga tingraw na nataong enerhiya sa Atlantis. Ini dai nakontrolan na toltol asin nagdara nin makuring linog na ikinarunot kan Atlantis. Saro pang pigtatahi-tahi niyang osipon iyo na an mga kalag-tawo naglaog sa mga hawak nin hayop na nagbunga sa mga "bagay" na abang lalangkaw na mga higante, naabot ngane 12 pye kalangkaw.\nSi Cayce nasisirip an sarong umaaboton na panahon na an satong Kinaban marurumpag pareho kan nangyari sa Atlantis gibo kan nadukayan na kan mga taga-kinaban ining nakakagadan na mga tingraw, kayang magkontrol kan init kan saldang, magpataroron nin mga frecuenciang microwave na pwede pakusogon nanggad asin ipalakop paagi nin mga antenna na makarga nin enerhiya, makapalayog nin mga drone o saradit na eroplano asin pwede ngane magmukna nin bagyo asin magkontrol kan hiro nin panahon.\nDawa daa totoo si Cayce nakakataong tamang bulong sa mga kahelangan, parati nagsasalto sa mga tood niya kun ano an maabot ngapit na mga pangyayari ta saiyang tinata'wan doon na tawo may talingkas na boot asin an kolektibong hiro kan sangkatawhan iyo an nadeterminar kan kapaladan kaini, sa maray man o sa maraot.\nmga tuyaw[baguhon | baguhon an source]\nAn mga kulang pagtubod saiya sinasabi na si Cayce nagkukua mansana kan saiyang mga tinataram sa saiyang mga nabasang peryodiko, mga libro, mga testimonial asin mga uro-osipon hale sa ibang tawo. Si Martin Gardner, halimbawa nagsabi na mantang totoo an mga pangiturog niya, kadaklan kan mga impormasyon nginunguso niya sa irarom nin hipnosis hale mansana sa kun anong mga nabasa niya sa mga libro ni Carl Jung, P.d. Ouspensky, asin ni Helena Balavatsky. An ki Gardner pagsaboot, "an mga napapalaman sa mga basa tiniripon-tipon hale sa literaturang occult asin binangotan kan mga naiibang mga bagay hale sa unconscious ni Cayce".\nAn mga kritiko tinutuya an pagsuporta ni Cayce sa inaapod na alternatibong medisina na haros mayo daang pinag'iba sa pagsantiguar. Si Cayce pati daa mahilig sa pagpantasya mala ta nagsasabing nakakaulay an mga anghel asin mga haloy nang nagadan na mga tawo.\nAn mga Kristiyanong Biblikal tinutuyaw an mga pagtubod ni Cayce sa reinkarnasyon, sa pagkasararo kan Uniberso, asin kan rekord Akashic.\n Pabisto saiya. Kinua 02-7-15.\n Mga naginibo niya. Kinua 02-7-15.\n Mga propesiya ni Cayce. Kinua 02-7-15.\n↑ http://www.edgarcayce.org/ Opisyal na websayt kan A.R. E. Kinua 02-7-15\n↑ http://www.straightdope.com/columns/read/1874/whats-the-scoop-on-edgar-cayce-the-sleeping-prophet Kinua 02-7-15\nKinua sa "https://bcl.wikipedia.org/w/index.php?title=Edgar_Cayce&oldid=170853"\nMga psychic na Amerikano\nMga namundag sa Kentucky\nMga nagadan kan taon 1945\nHuring binago an pahinang ini kaitong 29 Abril 2018, alas 21:04.


GLAM/Magpoon - Outreach Wiki\nPanlikod na pangyayari sa British Museum\nAng mga propesyunal sa GLAM asin an saindang mga institusyon pig-aagda na magsali sa mga proyekto kan Wikimedia, kasali an pinakabistadong Wikipedya. An pahina na ini nagtatabang para ipaliwanag kun pano an Wikipedya makakatabang sa saindong mga institusyon.\nTano ako masali sa Wikimedia?\nArog kan saimong institusyon, an samuyang katuyuhan "magpreserbar kan historya".\nAn Wikimedia sarong "aprubadong plataporma kan digitisasyon", na igwa nin mga pinakamarhay na paagi asin "dakul na online na paragamit/paradangog".\nAn mga inobatibong pakikisaro sa Wikimedia pwedeng isalin sa "pagpapabisto sa saimong institusyon".\nKami sarong "nonprofit" na paghiro.\nPano ako makakatabang?\nWikipedia Loves Libraries sa Multnomah County Library, Oregon, USA\nAn Wikipedya ang pinakasikat na not-to-profit na websityo asin an pinakadakulang ensayklopediya sa kinaban. An saimong insitusyon pwedeng magmukna o magpakarhay nin mga artikulo sa Wikipedya, magtao nin mga toltolan para matabangan an mga parasurat nin artikulo asin maka-asistir sa saindang pagsaliksik. An mga institusyon pwedeng magsumpay kan mga ultanan kan mga artikulo sa Wikipedya na importante man sa saindang institusyon o mga orolay manungod sainda na dai nairepresentar nin pakarhay sa Wikipedya.\nAn Wikimedia Commons sarong libreng repositoryo kan medya na ginagamit kan Wikipedia asin ibang mga proyekto kan Wikimedia. An mga institusyon pwedeng magdugang nin mga imahe, padalan o ibang media, pati na mga meta-data asin deskripsyon kan mga medya.\nAn Wikisource sarong libreng libraryo kan mga panginot na toltolan, nagpapahiling man nin mga sinurat na manuskripto. An saimong insitusyon pwedeng magtao nin mga manuskripto para i-scan asin i-upload, pwede man magtao nin asistensiya sa transkripsiyon.\nAn Wikidata sarong multilingual, surumpay, asin istrukturadong proyekto nin open data sa komunidad kan Wikimedia. Nagtatabang an Wikidata sa pagpakalat kang importanteng istruktura kan impormasyon asin data sa pagitan kan mga proyekto kan Wikimedia, asin tinatawan kani an mga data items nin identifier asin inirerekord sa buong Open Data ecosystem. An mga institusyon pwedeng idagdag an Wikidata siya eksistido ng mga proyekto nin metadata, asin an pagdonar nin mga openly licensed data sa Wikidata nakakapagpakusog kang kabuuang rekord.\nDiskubrehon kun ano an mga stratehiya asin mga taktika an nakatabang sa ibang mga institusyon\nRetrieved from "https://outreach.wikimedia.org/w/index.php?title=GLAM/Get_started/bcl&oldid=240782"


Seseguradohon dai na mapalyar - Legacion\nMAGIGING estricto na an lokal na gobierno kan Ciudad nin Naga sa paglaog sa contrata sa waste to energy (WTE) facility nganing marealisar na an proyecto sa paagi kan term of reference na dapat magdeposito muna nin treinta por ciento an investor sa cantidad kan proyecto alagad ibubuelta man sana ini oras na maimplementar na an facilidad. Habo nang mangyari kan City Hall si nagpalyar na waste-to-energy facility kan C.G. Global Corporation, sabi ni Bise Alcalde Nelson Legacion.\nPigtatawan na nin prioridad na marealisar na an facilidad sa basura na maconverter sa enerhiya mala ngani nagkapera nang veces nagkaigwa nin special session na nakatutuk sana an agenda\nSinabi ni Legacion na saro pig-aadalan kan Technical Working Group (TWG) na ipatama an singil sa tipping fee nganing dai magsibog an investor huli ta tibaad malugi sinda kun barato an bayad kan ciudad.\nAn investor mabutas nin labi sa P1 bilyon asin kaipuhan magkaigwa man sinda nin ingreso dawa na ngani maproducer nin enerhiya hali sa basura na ipapabakal sa cooperativa nin electricidad.\nSi Engr. Joel Martin, jefe kan Solid Waste Management Office (SWMO) nagsabi na nakakakolecta nin noventang (90) toneladang basura aroaldaw asin puedi ining maconvertir sa 1.2 megawatts na kuryente.\nKan Hulyo 2018 an AgriPower, sarong companiya na experto sa kaaraman sa teknolohiya sa WTE sa Estado Unidos na naka-establiser na nin mga waste-to-energy-facility sa 60 ciudades sa USA, nag- atubang na sa Sangguniang Panlungsod asin saiyang pigpaliwanag an WTE Combustor Thermal Technology sa St. Mary AgriPower Assembly Plant sa Pennsylvania na puedeng i-adaptar sa Ciudad nin Naga.\nSa paliwanag ni Edgardo Rivera representante kan companiya, sinabi kaini sa mapopruducir nin enerhia hale sa basura puedeng magkaigwa nin ingreso an ciudad nin sagcod sa P50 milyon.\nSinabi pa kan bise alcalde na maagi sa proceso sa bids and award committee antes sinda maglaog sa contrata sa arin man na investor nganing maseguro na makapili an City Hall nin calificadong investor asin madagos an proyecto, habo nang maliwat si nagpalyar na C.G. Global Corporation siyam nang taon an nakakaagi.\nAn WTE ikokonstruhir sa diez hektarya lote sa Barangay San Isidro, kataid kan nagpapadagos na proyecto sa sanitary landfill. (dpa)


Bombo Radyo Philippines - OFWs sa Virginia, hagad an trayumpo ni Trump\nSolGen handang idepensa si Duterte sa SC sa Martial Law issue - Thursday, 19 January 2017 16:35\tGolf club set ni Jee Ick Joo, narekober na - PNP AKG - Thursday, 19 January 2017 16:34\tDuterte OK sa Martial Law interpretation - SolGen - Thursday, 19 January 2017 16:27\tAway sa negosyo, motibo raw sa pagkidnap kay Jee Ick Joo - Thursday, 19 January 2017 16:18\tDuterte 'looking forward' na sa 2nd China visit sa May - Thursday, 19 January 2017 16:15\tYou are here: HomeAM StationsNagaNaga NewsOFWs sa Virginia, hagad an trayumpo ni Trump\nOFWs sa Virginia, hagad an trayumpo ni Trump\nTuesday, 08 November 2016 09:17\tPrint\nNAGA CITY- Pigpapangadyi ngonyan kan mga Overseas Filipino Workers (OFWs) sa Virginia, USA an trayumpo ni Republican Presidential Candidate na si Donald Trump sa US election.\nSa pakikipag-olay kan Bombo Radyo Naga ki Mae Imperial, sarong OFW na gikan sa Tabaco City, sinaysay kaini na dawa na dae sinda parte kan nasambitang eleksyon alagad mas mawot nindang si Trump an manggana komo sunod na presidente kan Estados Unidos.\nSigon sa saiya, mas magayon an estado kan ekonomiya nin Virginia, alagad nagkakapirang mga programa suboot an pigbago ni US President Barack Obama na nagpasakit sa saindang mga obrero sa nasambitang lugar.\nIni suboot an rason kun tano nahahandal sindang ipadagos ini kan Democratic Bet na si Hillary Clinton enkaso siya an magribay ki Obama.\nSigon sa saiya, kun an business mogul an magiging presidente sa nasambitang nasyon, siertong ibibwelta kaini an dating kamugtakan kan saindang lugar asin matatawan pa nin maninigong atensyon an pangkabuhayan siring man an mga obrero na arog ninda.\tRead 392 times\tTweet\n« Drug personality irido kan manlaban sa operasyon kan PNP\t'Gov't transactions, dae apektado re dismissal order ki Tallado »


firesetter news: An Mga Esensyal na Karakter kan Bagong Ebanghelisasyon\nArog man kaini an hinahagad kan ebanghelisasyon sa bagong panahon. An pinakamahalaga iyo na dinadara niato si Cristo asin an Saiyang Marhay na Bareta na nakakapabago nin buhay. An pangapodan ngonyan kan satong Simbahan iyo an panibagong ebanghelisasyon. Ano an boot sabihon kaini?\nSabi ni Papa Juan Paolo II, sa saiyang surat encyclical na Novo Milenio Ineunte, "an bagong ebanghelisasyon dai man nag-iimbento nin bagong programa. An programang sinasabi, su dati pa man giraray: ini an plano na makukua sa ebanghelyo asin buhay na Tradisyon. An sentro kaini si Cristo pa man giraray, na dapat mamidbidan, kamotan, asin arogon, tanganing sa Saiya mabuhay kita sa buhay kan Santissima Trinidad, asin kaiba niya bagohon ta an kasaysayan hanggang sa kapanoan kaini sa langitnon na Jerusalem... Alagad ini dapat ipahiling sa mga initiatibo pastoral na nakaayon sa mga circunstancia kan lambang komunidad."\nSa satong contexto, an Bagong Ebanghelisasyon igwa nin apat na esensyal na karakter:\n1. Nakakatutok sa mga Kasaradayan, sa mga nasa gilid kan sosyedad o mga marginalized. Poon pa kan 1991 sa Ikaduwang Concilio Plenaryo sa Pilipinas, an mga pamayo kan Simbahan sa satong nasyon nagpahayag na an komunidad nin mga nagtutubod sa Pilipinas dapat magin Simbahan nin mga Dukha. Boot sabihon kaini, an misyon kan ebanghelisasyon igwa nin pagkiling sa mga dukha o preferential option for the poor. Siring man ini nakikidumamay asin nagmamakulog sa sitwasyon kan mga dukha.\n2. Nakakasabot kan Kamugtakan nin mga Tawo kun saen malaog an ebanghelisasyon. Nin huli ta an satong dara sa ebanghelisasyon iyo an buhay na Tataramon kan Dios, dapat mamatean kan mga naghihinanyog na nasasabutan kan Dios an saindang kamugtakan o sitwasyon sa buhay. An satong pinapamidbid sarong Dios na danay na nagmamakulog sa Saiyang banwaan, kaya susug digdi nakabase an mga estratehiya asin programa na gagamiton ta sa ebanghelisasyon.\n3. An Pagkapadi kan Gabos na Binonyagan. Kairiba sa bagong ebanghelisasyon an pagpasabot na gabos kita na binonyagan ki Cristo nakikihiras man sa Saiyang pagkapadi. An apod kaini iyo an "pagkapadi kan gabos" o "common priesthood". Laen ini sa ministerial priesthood o pagkapadi kan mga inordenan. Boot sabihon kaini lambang Kristiyano may katongdan na ipamibi an kapwa asin darahon an kapwa parani sa Dios. Bako sana ini trabaho kan mga padi na inordenan kundi obligasyon nin lambang Kristyano.\n4. An Ministerio kan mga Laiko. An laiko iyo an gabos na miembro kan Simbahan na dai nag-ako kan Sagradong Orden. Entonces, labi 99% kan mga Kristyano mga laiko, asin sa bagong ebanghelisasyon itinutukdo sainda na yaon sainda an misyon na bagohon an kinaban asin kasaysayan susog sa Marhay na Bareta sa paagi kan saindang direkta asin aktibong partisipasyon sa pulitika, ekonomiya asin kultura. An laiko inaapod sa manlaen-laen na minsterio sa laog kan Simbahan. An panahon na an padi sana an may pagkaaram asin naghihiro para sa Simbahan tapos na. An kaipuhan ngonyan iyo an pantarabangan kan mga padi asin laiko tanganing maotob an misyon kan Simbahan.\nAn pangapodan sato sa Bagong Ebanghelisasyon iyo na arogon si Maria sa paghiras niya ki Jesus sa kinaban, lalo na sa mga nangangaipo. Siring man dapat arogon ta man si Isabel na bukas asin maogma sa pag-ako kan Tataramon kan Dios.


An Pag-eksperemento sa Tataramon; Pang-aro’aldaw na Dementasion: 31.5 Hulyo 2013 – SENTIPENSANTE\nAn Pag-eksperemento sa Tataramon; Pang-aro’aldaw na Dementasion: 31.5 Hulyo 2013\nPosted on July 31, 2013 July 31, 2013 by sillysili\nHale sa sacong diornal:\nNgonian na Hulyo nagcaigawa aco nin macosog na pag’gabat sa pagmati — pisical asin espirituwal. Doang semana aco nagsacit sa init asin colog kan trancaso. Nagcaigwa man aco nin biglang pag’gabat sa sacong bo’ot.\nAno an nasa bulan na ini ta enterong hawac asin calag ko nagsapo nin daculang kasacitan? Asin bago pa man matapos an Hulyo nagcaigwa man aco nin kagabatan sa pag’iisip.\nMinsan pinaghorophoropan co an sacong metodolohiya — kung pacarhay pa man ini? O luma na asin caipuhan nang ba’guhan?\nSa pag’abot can Agosto, pinapangadyi co sa cagorangnan na ta’wan aco nin caliwanagan.\nAn sacong camot naghahanap nin lapis — dai macahalat sa pagurat sa sadiring tataramon, sa osipon asin rawitdawit.\nPosted in MeanderingsTagged Bikolnon\nPrevious Post Daily Dementations: 31 July 2013\nNext Post Daily Dementations: 1 August 2013


Si Geroge W. Bush\nSi George Walker Bush (namundag 6 Hulyo 1946) nagserbi komo ika-43 na Presidente kan Estados Unidos poon 2001 abot 2009. Siya an ika-48 Gobernador kan Texas poon 1995 sagkod 2000 bago siya nagin Presidente kan magsumpa kan Enero 20, 2001.\nSi Bush iyo an pinaka-matuang aki kan ika-41 Presidente kan Estados Unidos na iyo si George H. W. Bush. An saiyang ina iyo si Barbara Bush. Kan maka-gradwar sa Yale University, si Bush nagtrabaho sa negosyo sa asayti kan saiyang pamilya. Inagom niya si Laura Welch kan 1977 asin nagdalagan kuta para Representante sa Kongreso kan Estados Unidos alagad dai nakalusot. Kan 1994, nadaog niya sa eleksyon para Gobernador kan Texas si Ann Richards. Si Bush nagkandidato sa irarom kan bandera kan Partido Republikano kan taon 2000 para presidente asin ginana niya an botong elektoral alagad nadaog sa botong popular kan si Bise-Presidente Al Gore.\nWalong bulan pa sana sa saiyang pagtukaw, kan Setyembre 11, 2001, an teroristang pag-atake sa Estados Unidos mangirhat na nangyari. Huli kaini, nagbungsod si Bush nin lakopan asin pangkinaban na Paglaban sa Terorismo, dangan pigboot an pagsakyada sa Afganistan kan taon mansanang iyan, asin an pagsakyada pa sa Irak kan taon 2003.\nDagdag pa sa mga isyu sa seguridad nasyonal, ipigtolod ni Bush an polisya sa ekonomiya, pag'ataman sa salud, asin an reporma sa seguridad sosyal. Nagpirma siya na magin ley an pagtaras sa mga buhis, an No Child Left Behind Act, asin an ley sa pagtaong benepisyo para sa mga maedad na dapit sa pagbakal bulong. An saiyang termino nag-ukag na gayo nin debate manongod sa imigrasyon asin seguridad sosyal.\nSi Bush guminana sa saiyang re-eleksyon laban sa kandidato kan Partido Demokrata na si John Kerry kan 2004 na nakua niya an 50.7% kan "botong popular" baing sa kalaban niyang 48.3%. Paka-eleksyon, naglolobo na an mga tuyaw sa saiyang administrasyon. Kan 2005, an saiyang administrasyon natuyawan na maray sa pagkapot kan probleman bunga kan si Bagyong Katrina. Kan Desyembre 2007, nakalaog an Estados Unidos sa dai pighuhunang recession (pagkupos kan aktibidad ekonomika) na sinasabing iyo an ikaduwang pinakahaloy na nakita poon kan Ika-2 Gerang Pangkinaban. Resulta kaini, napiritan an saiyang administrasyon na direktang kapotan asin pagbo'tan an ekonomiya, na nagpapasar nin mga ley sa pagbuhat asin pagpakusog kan naglulupog na ekonomiya.\nSinasabi na si Bush popular man sa kalawigan kan enot niyang termino pagka-Presidente. An saiyang popularidad nagsolnop na gayo kan patapos na si ika-duwa niyang terminong pagtukaw.\nSi Bush namundag sa New Haven. Connecticut kan Hulyo 6, 1946 sa mag'agom na sinda George Hubert Walter Bush asin Barbara Pierce. Pinadakula siya sa Midsland asin sa Houston, Texas kasararo niya an apat niyang tugang na sinda Jeb, Neil, Marvin asin Dorothy. An lolohon niya na si Prescott Bush, nagin Senador kan Estados Unidos na gikan Connecticut. An ama niya, si George Hubert Walter Bush, nagserbi komo Presidente kan Estados Unidos kan 1989 abot 1993. Si Bush ika-4 man na kapinsanan lima karayo ki Franklin Pierce, na Presidente kan 1853 abot 1857.\nBuhay asin Agi-agi ni Bush\nSinurat Dapit ki Bush asin Dapit kan Gabinite Niya\nKinua sa "https://bcl.wikipedia.org/w/index.php?title=George_W._Bush&oldid=228537"\nHuring binago an pahinang ini kaitong 3 Marso 2022, alas 03:23.


JACOB TSAPTER 3\nAn tunay na puso maresibe nin marahayon na tataramon nin Diyos --- An katanosan kan mga Lamanita nagsobra pa kesa katanosan kan mga Nephita --- Si Jacob nagpatanid laban sa pangangalunya, kahalayan, asin lambang kasalan.\nPero hilnga, ako, si Jacob, magtataram sa saindo na may tunay na mga puso. Maghiling kamo sa Diyos na igwa nin kapusugan sa isip, asin magpangadye saiya na may bulanos pagtubod, asin siya magpapaomay saindo sa saindong mga kakulugan, asin siya maghahayag kan saindong kausa, asin magpapadara nin histisya pababa sainda na nagmamawot kan saindong pagkadestroso.\n2 O gabos kamo na may tunay na puso, iitaas an saindong mga payo asin resibihon an marahayon na tataramon nin Diyos, asin magpista sa saiyang pagkamuot; nin huli ta kamo maggigibo kaini, kun an saindong mga isip pusog, sagkod pa man.\n3 Pero, makaherak man, makaherak man, sa saindo na dae tunay an mga puso, na mga maaati sa aldaw na ini sa atubangan nin Diyos; nin huli ta laen lang na kun kamo magsosolsol an daga sinusumpa para sa saindong kamugtakan; asin an mga Lamanita, na bakong mararaot na arog nindo, maski na ngani na sinda pinagsumpa nin sarong marigsok na sumpa, iyo an magpapakol sa saindo magin hanggan sa pagkadestroso.\n4 Asin an panahon hidaling mag-aabot, na laen lang kun kamo magsosolsol, sinda iyo an magsasadire kan daga na saindong kamanahan, asin an Kagurangnan Diyos iyo an maglalaen paharayo kan mga matatanos paluwas gikan man sana sa saindo.\n5 Hilnga, an mga Lamanitang mga tugang nindo, na saindong ikinakaanggot nin huli kan saindang mga kadaendatahang mga gawi asin an sumpa na nag-abot sa saindang mga kublit, na iyo lugod an mas matanos kesa saindo; nin huli ta sinda dae nakakalingaw sa mga kasugoan nin Kagurangnan, na itinao sa satuyang mga ama--- na sinda magkakaigwa sana nin sarong agom na babae, asin mga kabit sinda dapat na mayo, asin mayo nin sarong maggibo nin mga karumputan sa sainda.\n6 Asin ngonian, an kasugoan na ini saindang obserbadong sinusunod; kun kaya, nin huli kaining paggigibong pagsunod, sa pagmamato kaining kasugoan, an Kagurangnang Diyos dae sinda hahampakon, pero magin maheherakon sa sainda; asin sarong aldaw sinda magigin sarong banal na mga katawohan.\n7 Hilnga, an saindang mga agom na lalake nagmumuot sa saindang mga agom na babae, an saindang mga agom na babae nagmumuot sa saindang mga agom na lalake; asin an mga agom na lalake asin mga agom na babe nagmumuot sa saindang mga kaarakian; asin an saindang daeng pagtubod asin an saindang kaanggutan sa saindo nagin iyo ta nin huli sa kadaendatahan kan saindang mga ama; kun kaya, gurano kamo karahay kesa sa sainda, sa paghilingon kan saindong marhay na Kaglalang?\n8 O mga tugang ko, ako natatakot na laen lang na kamo magsosolsol kan saindang mga kasalan na an saindang mga kublit magigin mas maputi kesa saindo, kun kamo dadarahon kaiba ninda sa atubangan kan trono nin Diyos.\n9 Kun kaya, sarong kasugoan ako matao saindo, na iyo an tataramon nin Diyos, na kamo dae na maki-iwal laban sa sainda nin huli sa kaitoman kan saindang mga kublit; ni maki-iwal kamo laban sainda nin huli kan saindong kadaendatahan; pero kamo mismo an maggiromdom kan saindo man sanang kadaendatahan, asin giromdoma baya na an saindang kadaendatahan nangyari nin huli man sana kan saindang mga ama.\n10 Kun kaya, kamo maggigiromdom kan saindong mga kaarakian, kun paano nindo kinulpa an saindang mga puso nin huli sa ehemplo na saindong ipinahiling sa atubangan ninda; asin man, giromdoma na kamo man, nin huli sa saindong kadaendatahan, puwedeng magdara sa mga kaarakian nindo sa pagkapahamak, asin an saindang mga kasalan ipapatong sa saindong mga payo sa huring aldaw.\n11 O mga tugang ko, dangoga baya an sakuyang mga tataramon; pukawa baya an mga kairaroman kan saindong mga kalag; yugyuga nindo an saindong mga sadire na kamo magimata gikan sa kinamumugtakan nindong kagadanan; asin buhian nindo an saindong mga sadire gikan sa mga kakulugan nin impyerno na kamo dae magin mga anghel nin diyablo, na ipag-aapon sa lawa nin kalayo asin nag-aagabaab na lapok na iyo an ikaduwang kagadanan.\n12 Asin ngonian ako, si Jacob nagtataram nin kadakul pang mga bagay sa mga katawohan ni Nephi, nagpapatanid sainda laban sa pangangalunya asin kahalayan, asin lambang klase nin kasalan, nagsasabi sainda nin makakangorongirhat na mga kamumugtakan sa sainda.\n13 Asin sarong sanggatoson na parte kan mga partiripon-tipon kaining mga katawohan, na ngonian nagpopoon na magin dakul, dae maisusurat sa mga laminang ini; pero kadakul kan saindang mga nakaginibohan an mga naisurat na sa mga darakulang lamina, manungod sa saindang mga pakikigiyera, asin kan saindang pakikipaglaban, asin an mga paghahade kan saindang mga hade.\n14 An mga laminang ini inapud na mga lamina ni Jacob, asin sinda ginibo sa paagi kan kamot ni Nephi. Asin ako magtatapos na sa pagsasabi kan mga tataramon na ini.\n# posted by Unknown @ 1/08/2005 11:15:00 AM


Pagpadeportar ki Sis Fox, kinondenar\n‘‘Habo si Presidente Duterte kan kritiko laban sa saiyang administrasyon orog na kun nagdedenuncia kan mga nangyayaring extrajudicial killings’’ kaya pinadeportar si Sister Patricia Fox.\nIni an mga pahayag kan Bagong Alyansang Makabayan sa Bikol mantang saindang kinokondenar an desisyon kan gobierno na manindugan na dapat ideportar an dayuhan na nagiging kritiko sa administrasyon huli sa isyu sa human rights violation.\nSi Tess Pielago, regional coordinator kan BAYAN Bikol nagsabi na si Sister Fox, 27 años na sa Filipinas komo misyonaryo na nakakatabang sa mga nagtitios na familia bilang sarong religious person.\nSuportado siya kan mga namamanuan Lomad, suportado siya kan namamanuan sa pakikipaglaban sa deretso humana, natabangan niya an mga nagtitios na Filipino na dai nagigibo nin mga politico, sabi pa ni Pielago.\nAn 72 años na madre nag-estar na sa Filipinas sa laog nin 27 taon nakalarga na kan nakaaging semana pabalik sa nasyon kan Austrialia, matapos ipa-deportar ni Duterte sa dahilan sa isyu na sarong undesirable alien.\nSiya pig-blacklist kan Bureau of Immigration huli kan pagiging envuelto sa nagkaperang protesta kan mga progresibong grupo laban sa gobierno orog na sa isyu sa human rights violation asin extra judicial killings.\nAn immigration officials nakakolecta nin mga retrato kan Madre na nagpaparticipar sa mga protest rallies, kabali na an pagpugol kan placards na nangangapudan sa pagpaluwas kan mga detinido political.\nSi Fox parte kan international fact-finding mission ngonian na taon sa isyu sa mga nangyayaring extra judicial killings sa Southern Mindanao.\nSa ngonian labi na sa viente mil an soboot biktima kan extra judicial killings huli kan ginigibong guiera kan administrasyon Duterte laban sa ilegal na droga.\nAn saiyang pagiging misyonaryo nagpaso na an visa sa tahaw kan mga ginigibong pag-apelar kan saiyang suportadores asin iba pang sektores na magpadagos pa kan saiyang misyon sa Filipinas alagad tinawan sana siya nin temporary tourist visa na nagpaso na kan Sabado, Noviembre 3. (dpa)


Ekumenismo, kasaysayan, asin an 500 na taon nin Kristyanismo sa Pilipinas | Magbikol Kita\nWednesday, October 20, 2021, 9:32pm\nEkumenismo, kasaysayan, asin an 500 na taon nin Kristyanismo sa Pilipinas\nPublished on Sunday, August 09, 2020, 10:35am\nby Jethro Calacday | Liwanag asin Katutuuhan\nSyam na taon an preparasyon kan Catholic Bishops’ Conference of the Philippines (CBCP) para sa selebrasyon kan 500 na taon kan pag-abot kan Kristyanismo sa Pilipinas. Itinalaan kan CBCP an taon 2020, an penultimong taon bago an dakulang selebrasyon sa 2021, bilang taon nin ekumenismo o interreligious dialogue. Alagad, problematikong marhay an pag-arogar kan CBCP sa saiyang sadiri kan pagselebrar kan anibersaryong ini, urog nang gayo na inaapod ninda ining “500 Years of Christianity in the Philippines” na kun sain tinatawan nin halaga saná an kasaysayan kan katolisismo sa nasyon na ini, asin naiilaag sa gilid-gilid saná kan diskurso an iba pang mga simbahan na bakong Romano Katoliko. Marhay na sa penultimong taon bago an anibersaryo nagin interesado an CBCP sa mga tugang tang Protestante, alagad matàbang an diskurso huli na ngani ta bakong pundamental an pakisumaro kan ibang Kristiyanong simbahan sa paghiling sa nakaagi kan relihiyon ni Kristo sa ronang ini kan kinaban.\nInot, kaipuhan tang masabutan na pag sinabing “Kristyanismo” buót sabihon na ini bako sanáng Romano Katoliko, kundi an manlainlain na “mga Kristiyanismo” (Christianities). Sa konteksto kan Pilipinas na 80 porsyento kan populasyon mga Romano Katoliko, masakit ining maipasabot ta nagin kultural na dimensyon na sa dakol an mga Katolikong ritwal—siring na ngani kan bunyag, kasal, mga pyesta. Garo bagang sarong datum na kan “pagka-Pilipino” an pagigin Katoliko. An conflation kan duwang identidad na ini pinapakusog sa problematikong pagsalak kan mga tukdo kan Iglesia Katolika sa “Values Education” kan mga aki ta. An “moralidad” kan sarong Pilipino sarong moralidad na Katoliko sa diskurso kan Values Education. Sa historikal na perspektibo—dai ko na babanggiton sa kabilugan—an Katolisismo iyo an nagin marka kan sibilisadong Pilipino kan panahon kan Propaganda Movement. Sa diskurso kan mga propagandista arog ni Rizal asin ni Pedro Paterno (na kagsurat kan El Cristianismo en la antigua civilización Tagalog), an pagigin Katoliko na nagtutubod sa sarong Dyos marka kan pakisumaro kan “nasyon” na Pilipinas sa naratibo kan “modernisasyon” kan barbarong indio pasiring sa pagigin sibilisadong Europeo. An diskursong ini minana kan mga nagsurunod na historyador arog ni Sonia Zaide na nagsasabi—sa sarong ebanghelikong paagi—na an Pilipinas piniling banwaan kan Dyos, a la Israel, nin huli na ngani ta iyo saná an Kristiyanong nasyon sa Sirangan, etc. An punto iyo ini: an Katolisismo nagin esensyal na datum sa pagiging Pilipino.\nAn pagdominar kan Katolisismo sa kasaysayan kan Pilipinas dapat mahiling bako saná sa lente kan Probidensya, kundi resulta kan pulitikal asin kolonyal na mga proseso. Aram ta na an mga Kastila na nadigdi kan ika-16 na siglo nagláom na ipalakop an Katolisismo—ideolohiyang buminutwa matapos an reconquista sa Espanya. Sa laog nin tulong siglo sagkod sa nakiaram an Estados Unidos, Katolisismo Romano saná an relihiyon na itinugot na magdanay. Alagad ini nabago. Kan 1898, sa pag-abot kan mga Amerikano, nag-abot man an mga Protestanteng misyonero na nagpalakop nin saro pang klase nin Kristyanismo. Kan 1902, ipinundar ni Isabelo de los Reyes an Iglesia Filipina Independiente (IFI) na suway sa autoridad kan Papa sa Roma. Si Gregorio Aglipay an inot na obispo máximo kan simbahan na ini. Kan 1914 ipinundar man ni Felix Manalo an Iglesia ni Cristo, sarong pundamentalistang simbahan na an teolohiya Unitarian. Dakulang pagbabago an nangyari sa Kristyanismo sa Pilipinas kan huring parte kan ika-19 siglo asin kan mga inot na taon kan ika-20 siglo. Bago ko malingawan: an Katolisismo mismo kan panahon kan mga Kastila bakong saro saná—an buót sabihon may manlainlain man na Katolisismo na nagreynar kan panahon na idto. Yaon na diyan an Confradia de San Jose na initnugdas ni Apolinario de la Cruz na pinersegir kan mga prayle asin kan gobyerno kan mga Kastila kan 1840s.\nSiring man, dai ta dapat lingawan na mismong an mga tawo may sadiring pagkasabot kan Katolisismo na iba sa “institusyunal” na Katolisismo kan mga prayle asin Kastila—iyo ini an inaapod kan mga eksperto na “syncretic” o “hybrid” o minsan “folk” na Katolisismo na sinasalak an prekolonyal na mga pagtubod sa Katolisismo. Dapat na ipasabot: sinda mga Kristiyano asin mga Pilipino man.\nKun susumahon asin pagahuhurup-hurupan ta, wara kitang “saro sanang” klase nin Kristyanismo o maski “Katolisismo” sa Pilipinas. Manlainlain asin makolor an kasaysayan kan pagtubod na ini sa Pilipinas. Kaya, an hapot iyo ini: ano an isineselebrar ta pag sinabing “limang gatos na taon nin Kristyanismo sa Pilipinas?” An pundasyon kan selebrasyon na ini ilinalaag kan mga nasa itaas sa inot na pagbunyag asin Misa sa Cebu kan 1521—kan pagdatong ni Magellan. Mismo ngani an lugar kan “inot na Misa sa Pilipinas” pinag-iiriwalan pa. Ano daw kun ikiling ta an atensyon ta sa pagdiskurso tanganing masabutan an Kristyanismo sa Pilipinas sa kabilugan kaini—sarong ekumenikal na perspektibo na mayaman asin dapat na pag-isipan asin ilaag sa pundasyon kan selebrasyon. Ta sa pinakasuanoy na kasaysayan kan Simbahan mahihiling ta an manlainlain na interpretasyon kan pagiging parasunod ni Kristo na inaapod, pejoratively, kan sarong trayumpalistikong institusyon bilang mga herejias: nostisismo, marsyonismo, montanismo, dosetismo, asbp. Kun an pankinaban na kasaysayan kan Simbahan ni Kristo sarong kasaysayan nin diversity, ano ta dai ta ini ilapat sa pagkasabot ta kan kasaysayan kan Simbahan digdi sa Pilipinas? Bakong eksklusibong patrimonyo kan mga Katoliko an relihiyon ni Kristo.\nSarong estudyante kan kasaysayan nin Kristyanismo sa Unibersidad kan Yale, mahilig magkutkot kan nakaagi si Jethro Calacday. Para sa mga komento asin suhestyon, mag-email sa [email protected]


Ano an balaog nin pagtaram sa ibang tataramon?\nHapot: Ano an balaog nin pagtaram sa ibang tataramon?\nSimbag: Enot na nangyari an pagtaram sa ibang tataramon sa aldaw kan Pentecostes sa Mga Gibo 2:1-4. An mga Apostol nagluruwas asin naghulit kan evanghelyo sa mga tawo, gamit an saindang mga sadiring tataramon: “Mga taga Creta asin mga taga Arabia, kita gabos nakakadangog sainda na nagtataram sa satong tataramon kan mga mapangyaring gibo kan Dios! (Mga Gibo 2:11). An Griegong tataramon na ginamit igwang boot sabihon na “tataramon” o “lingwahe.” An balaog nin pagtaram sa ibang tataramon iyo an pagtaram nin lingwahe na dai niya aram tanganing makapag ministeryo sa ibang tawo na nagtataram asin nakakaintindi kan tinataram na lingwahe. Sa 1 Corinto 12-14, si Apostol Pablo nagtaram manongod sa mga milagrosong balaog, “Alagad ngunyan, mga tugang, kun ako dumatong sa saindo na nagtataram nin ibang mga tataramon, ano an pakikinabangon nindo sako, kun dai ako makiolay saindo, sa pagpahayag, o sa pakasabot, o sa paghulit, o sa pagtokdo?” (1 Corinto 14:6). Sosog ki Apostol Pablo, asin sosog sa mga tataramon na yaon sa libro kan Mga Gibo, an pagtaram sa ibang tataramon igwa nin kamugtakan asin pakinabang para sa mga nakakadangog kan mensahe nin Dios sa saiyang sadiring lingwahe na naiintindihan niya, alagad ini mayong kamugtakan sa lambang saro maliban na ini i-interpret sainda dangan maintindihan ninda.\nAn tawo na igwa nin balaog sa paginterpret nin ibang tataramon (1 Corinto 12:30) nakakaintindi kun ano an sinasabi kan nagtataram sa ibang tataramon dawa dai niya aram an tataramon na sinasabi. An mga interpreter kan ibang tataramon iyo an mapaliwanag kan mensahe kan ibang tataramon sa lambang saro, tanganing maintindihan kan gabos. “Kaya an nagtataram sa ibang tataramon mamibi na siya makapagsaysay” (1 Corinto 14:13). Tinapos ni Apostol Pablo an saiyang pagtokdo sa paggamit niya nin makokosog na tataramon: Minsan siring sa simbahan pinagmarahay ko pa na magtaram nin limang tataramon na may pakasabot, tanganing ako makapagtokdo man sa iba, ki kan ako magtaram nin sampolong ribo sa ibang tataramon” (1 Corinto 14:19).\nAn balaog nin pagtaram sa ibang tataramon aplikable pa sa panahon ta ngunyan? Nasambit sa 1 Corinto 13:8 an pagkawara kan balaog nin pagtaram sa ibang tataramon, kinokonektar man digdi an diit-diit na pagkawara kan nasambit na balaog sa pag-abot kan “perpekto” sa 1 Corinto 13:10. Posibleng bako ining malinaw sa teksto. Ginagamit man kan iba an mga teksto sa Biblia arog kan Isaias 28:11 asin Joel 2:28-29 bilang ebidensya na an pagtaram sa ibang tataramon sinyales kan umaaboton na paghukom kan Dios. Sinasabi sa 1 Corinto 14:22 na an pagtaram sa ibang tataramon patanid para sa mga bakong paratubod. Sosog sa argumentong ini, an balaog nin pagtaram sa ibang tataramon patanid para sa mga Hudyo, na huhukuman kan Dios an Israel huli sa pagsikwal ninda ki Hesu-Kristo bilang Mesias. Kaya kan hukuman kan Dios an Israel (kan raoton asin gabaon an Jerusalem kan mga Romano kan A.D. 70), an balaog nin pagtaram sa ibang tataramon dai na maserbe sosog kan saiyang katoyohan.\nAs parehong paagi, kun an balaog nin pagtaram sa ibang tataramon aktibo sa simbahan ngunyan, dapat ining gibuhon sosog sa sinasabi sa Biblia. Dapat ini totoo asin naiintindihan na tataramon (1 Corinto 14:10). Dapat an katoyohan kaini maipaabot an tataramon kan Dios sa ibang tawo na may ibang tataramon (Mga Gibo 2:6-12). Dapat ini sosog sa kabotan kan Dios na itinao sa paagi ni Apostol Pablo, “Kun may nagtataram sa ibang tataramon, magkaigwa sana nin duwa, o dai lumabi sa tolo, asin mag saro-saro; asin may saro na magpasabot: Alagad kun dai nin parapasabot omalo siya diyan sa simbahan: asin magtaram siya sa saiya man sana, asin sa Dios.” (1 Corinto 14:27-28). Asin ini dapat sosog sa sinasabi kan 1 Corinto 14:33, “Huli ta an Dios bakong Dios nin karibokan, kundi nin katoninongan.”\nAn Dios makapangyarihan asin kayang magtao sa tawo nin balaog nin pagtaram sa ibang tataramon tanganing an tawong igwa kan balaog na ini magin instrumento kan pagpaabot kan tataramon nin Dios sa ibang tawo na igwa nin ibang tataramon. An Espiritu Santo an nagboboot sa pagtao nin mga espiritwal na balaog (1 Corinto 12:11). Isipon ta na sana kun gurano an pakinabang kan mga misyonero kun dai na sinda kinanakipiuhan na mag eskwela asin magadal nin ibang tataramon, kun awtomatikong kaya na nindang magtaram sa mga tataramon kan ibang tawong mimisyonan ninda. Alagad, an Dios dai na ini ginigibo ngunyan. An pagtaram sa ibang tataramon dai na nangyayari sa simbahan ngunya na mga panahon arog kan nangyari sa Bagong Tipan, dawa aram tang mapapakinabangan ining marhay. An kadakol na mga tawo na nagtataram sa ibang tataramon dai na ini ginigibo sosog sa sinasabi kan Biblia. An katotoohan na ini nagsasabi na an balaog nin pagtaram sa ibang tataramon nawara na o kaya bihira nang marhay sa plano kan Dios sa simbahan ngunyan.


Naga pigdeclarang Justice Zone\nJefe Mahistrado Lucas P. Bersamin kan Corte Suprema nagsisimbag sa mga kahapotan kan media matapos kan ceremonya na nagdedeclara kan Ciudad nin Naga bilang Justice Zone. (DPA)\nPasado sa mga kriterya kan Corte Suprema asin suportado kan Department of Justice asin Department of Interior and Local Government (DILG) na ideclara an Ciudad nin Naga bilang ika-apat na Justice Zone sa presenting administrasyon kan maretiro nang jefe mahistrado.\nSi Chief Justice Lucas P. Bersamin nagpahayag sa miembros kan media sa Ciudad nin Naga kan saiyang pangenotan kan Lunes, Septiembre 30 an paglansar kan Justice Zone (JZ) sa Ciudad nin Naga, ika-anom sa JZ sa iba pang ciudades sa nasyon nganing maparikas an pagbista kan mga caso asin magbawas an mga nagsusuroksokan na priso sa BJMP.\nSiya maretiro na sa Oktubre 18 alagad sa halipot na panahon apat na mga ciudades an saiyang piglansar asin kabali digdi an Ciudad nin Naga na yaon an mga mikanismo nganing ideclarang Justice Zone. Si enot na duwang JZ piglansar kan taon 2014 asin 2018.\nAfuera sa Naga, an iba pang JZ na enot nang piglansar sa Ciudad nin Quezon, Ciudad nin Cebu, Cuidad nin Davao, Ciudad nin Angeles asin Ciudad nin Bacolod.\nSinabi man ni Alcalde Nelson Legacion bilang JZ magtatarabangan sinda maparikas an dalagan kan hustisya kabali na an inaapod na local justice sector, kaayon digdi an procujurador, corte asin detention facility asin an comunidad sa paagi kan LGU.\nKabali sa paglansar kan proyecto sa Naga City People’s Hall iyo sinda Charge d’affaires kan European Union to the Philippines Thomas Wiersing, DILG Secretary Eduardo Ano, Usec Markk Perete kan DOJ, Naga City Regional Trial Court Executive Judge Erwin Virgilio P. Ferrer, Alcalde Legacion asin Bersamin.\nAn jefe mahistrado nagsabi pa na dakulang bagay sa proyecto an mga continuous trial and automation siring kan e-court system, electronic subpoena, asin an e-dalaw o electronic visitation program.\nAn continues trial system asin plea bargaining sa mga caso sa droga nagresulta man sa pagbaba kan mga pendienteng caso asin sa mga pendienteng caso civil asin kriminal base sa record kan Deciembre 2016 hasta Deciembre 2017.\nSa ciudad nin Naga, nagkapera nang may mga caso sa droga an nakinabang sa plea bargaining.


Taano ta nakapaogma sa Dios an parting ini?\nGUSTO mo daw na makiparti?— An mga iyan puedeng magin maogmahon. Sa paghona mo daw gusto kan Dakulang Paratokdo na kita mag-atender sa mga parti?— Bueno, nag-atender sia sa maaapod na parti kan may kasalon, asin nag-iba sa saiya an nagkapira sa saiyang mga disipulo. Si Jehova an “maogmang Dios,” kaya naoogma sia kun kita nag-oogma sa mararahay na parti.—1 Timoteo 1:11; Juan 2:1-11.\nAn pahina 29 kan librong ini nagsasaysay sa sato na binanga ni Jehova an Dagat na Pula tanganing makaagi an mga Israelita. Nagigirumdoman mo daw an pakabasa kaiyan?— Pagkatapos, nag-arawit asin nagbarayle an mga tawo patin nagpasalamat ki Jehova. Garo idto parti. Ogmahon an mga tawo, asin masisierto niato na maogma man an Dios.—Exodo 15:1, 20, 21.\nPakalihis nin haros 40 taon, nag-atender na naman an mga Israelita sa saro pang dakulang parti. Ngonyan an mga nag-imbitar sa sainda dai ngani nagsasamba ki Jehova. Sa katunayan, an mga nag-imbitar sa sainda minaduko pa ngani sa pagsamba sa ibang mga dios asin nakikidorog sa mga bako nindang agom. Sa paghona mo daw tama na mag-atender sa parting arog kaiyan?— Bueno, dai iyan nakapaogma ki Jehova, asin pinadusahan nia an mga Israelita.—Bilang 25:1-9; 1 Corinto 10:8.\nAn Biblia nagsasaysay man manongod sa duwang parti sa kumpleanyo. An saro daw dian sa pagselebrar kan kumpleanyo kan Dakulang Paratokdo?— Bako. An duwang parting idto sa kumpleanyo pareho para sa mga lalaki na dai naglilingkod ki Jehova. An saro parti sa kumpleanyo ni Hadeng Herodes Antipas. Sia an namamahala sa distrito nin Galilea kan si Jesus nag-iistar duman.\nKadakol kan maraot na ginibo ni Hadeng Herodes. Inagaw nia an agom kan tugang nia. An ngaran kaini Herodias. Sinabihan si Herodes kan lingkod nin Dios na si Juan Bautista na sala an ginibo niang iyan. Dai iyan nagustohan ni Herodes. Kaya ipinabilanggo nia si Juan.—Lucas 3:19, 20.\nMantang nasa bilanggoan si Juan, nag-abot an aldaw nin pagselebrar kan kumpleanyo ni Herodes. Nagpaparti nin dakula si Herodes. Inimbitaran nia an dakol na prominenteng mga tawo. Sinda gabos nagkarakanan asin nag-irinoman patin nagpasiramsiram. Dangan naglaog an aking babae ni Herodias asin binaylehan sinda. Naogmang marhay sa pagbayle nia an gabos kaya gusto siang tawan nin espesyal na regalo ni Hadeng Herodes. Sinabi sa saiya ni Herodes: “Ano man an hagadon mo sa sako, itatao ko iyan sa saimo, sagkod sa kabanga kan sakong kahadean.”\nAno daw an hahagadon nia? Kuarta? magagayon na gubing? sadiri niang palasyo? Dai maaraman kan daragita kun ano an sasabihon nia. Kaya nagdolok sia sa ina niang si Herodias asin nagsabi: “Ano an maninigong hagadon ko?”\nNgonyan ini man si Herodias ikinakaongis na marhay si Juan Bautista. Kaya sinabihan nia an aki nia na hagadon an payo ni Juan Bautista. An daragita nagbuelta sa hade asin nagsabi: “Gusto ko na itao mo sa sako tolos-tolos an payo ni Juan Bautista sa sarong bandehado.”\nHabo ni Hadeng Herodes na gadanon si Juan ta aram nia na marahay na tawo si Juan. Alagad nanuga si Herodes, asin natakot sia sa iisipon kan ibang tawo sa parti kun babagohon nia an saiyang isip. Kaya nagsugo sia nin sarong lalaki sa bilanggoan tanganing pugotan si Juan. Dai nahaloy nagbuelta an lalaki. Dara na nia an payo ni Juan sa sarong bandehado, asin itinao nia iyan sa daragita. Dangan itinao iyan kan daragita sa saiyang ina.—Marcos 6:17-29.\nAn saro pang parti sa kumpleanyo na sinasabi kan Biblia bako man na marahay. Iyan para sa sarong hade kan Egipto. Sa parti man na ini, may pinapugotan an hade. Dangan, pagkatapos kaiyan, ipinabitay nia an tawo tanganing tukaon nin mga gamgam! (Genesis 40:19-22) Sa paghona mo daw oyon an Dios sa duwang parting idto?— Magugusto ka daw na umatender sa mga iyan?—\nAno an nangyari sa parti sa kumpleanyo ni Herodes?\nAram niato na an gabos na ibinugtak sa Biblia may katuyohan. Duwa sanang parti sa kumpleanyo an sinasabi kaiyan. Asin sa duwang iyan, may maraot na mga ginibo bilang kabtang kan selebrasyon. Kaya, ano sa paghona mo an sinasabi sa sato nin Dios manongod sa mga parti sa kumpleanyo? Gusto daw nin Dios na magselebrar kita nin mga kumpleanyo?—\nTotoo na sa siring na mga parti ngonyan, mayo man nin pinupugotan. Alagad an ideyang ini nin pagselebrar nin mga kumpleanyo nagpoon sa mga tawo na dai nagsasamba sa tunay na Dios. An The Catholic Encyclopedia nagsasabi manongod sa mga selebrasyon nin kumpleanyo na nasambitan sa Biblia: “Mga parakasala sana . . . an ipinaggagayagayang marhay an aldaw kan pagkamundag ninda.” Gusto daw niatong arogon sinda?—\nKumusta man an Dakulang Paratokdo? Nagselebrar daw sia kan saiyang kumpleanyo?— Dai, mayong sinasabi an Biblia manongod sa parti sa kumpleanyo ni Jesus. Sa katunayan, dai sinelebrar kan enot na mga parasunod ni Jesus an saiyang kumpleanyo. Aram mo daw kun taano ta sa huri ginusto nin mga tawo na selebraron an kumpleanyo ni Jesus sa Disyembre 25?—\nAn petsang iyan an pinili ta, arog kan sabi kan The World Book Encyclopedia, “dati na iyan na sineselebrar kan mga taga Roma bilang Kapiestahan ni Saturno, na nagseselebrar kan kumpleanyo kan saldang.” Kaya ginusto nin mga tawo na selebraron an kumpleanyo ni Jesus sa petsa na dati nang may kapiestahan an mga pagano!\nAram mo daw kun taano ta dai puede na Disyembre an pagkamundag ni Jesus?— Huli ta sinasabi kan Biblia na kan mamundag si Jesus, may mga pastor pa sa kapatagan kun banggi. (Lucas 2:8-12) Asin mayo kutana sinda duman sa malipot, maoran na bulan nin Disyembre.\nTaano ta dai puedeng Disyembre 25 an pagkamundag ni Jesus?\nDakol an nakaaaram na an Pasko bakong iyo an kumpleanyo ni Jesus. Aram pa ngani ninda na sa aldaw na iyan may selebrasyon an mga pagano na dai nakapaoogma sa Dios. Alagad sineselebrar pa man giraray kan dakol an Pasko. Mas interesado sinda sa pagkaigwa nin parti kisa sa pag-aram kun ano talaga an saboot nin Dios manongod dian. Alagad gusto niatong mapaogma si Jehova, bako daw?—\nKaya kun may mga parti kita, gusto niatong seguradohon na an mga iyan marahay sa pagheling ni Jehova. Puede kitang magparti ano man na oras sa laog kan taon. Dai kita kaipuhan na maghalat nin espesyal na aldaw. Puede kitang magkakan nin espesyal na putahe asin magkarawat. Ano gusto mo iyan?— Tibaad puede mong kaolayon si tatay saka si nanay mo asin magplano ka nin parti sa tabang ninda. Magigin nakaoogma iyan, bako daw?— Alagad bago ka magplano para sa sarong parti, gusto mong seguradohon na iyan bagay na ooyonan nin Dios.\nPaano niato maseseguro na nakapaoogma sa Dios an satong mga parti?\nAn halaga nin pirmeng paggibo kan inooyonan nin Dios ipinaheheling man sa Talinhaga 12:2; Juan 8:29; Roma 12:2; asin 1 Juan 3:22.\nI-share I-share Nakapaoogma daw sa Dios an Gabos na Parti?